MT Il-Ġurnal Uffiċjali tal-Unjoni Ewropea C 213/62

Avviż tal-Kummissjoni: “L-infrastruttura tat-trażmissjoni tal-Enerġija u l-leġiżlazzjoni tal-UE dwar in-Natura”

(2018/C 213/02)

WERREJ

Paġna

DWAR DAN ID-DOKUMENT 65

Għan tad-dokument 65

Struttura u kontenut 65

Ambitu tad-dokument 65

1. INFRASTRUTTURA TAL-ENERĠIJA MĠEDDA GĦALL-EWROPA 67

1.1 Il-ħtieġa għal infrastruttura tal-enerġija mġedda fl-Ewropa 67

1.2. Sfidi infrastrutturali 68

1.2.1. Il-grilji u l-ħżin tal-elettriku 68

1.2.2 Il-grilji u l-ħżin tal-gass naturali 69

1.2.3. It-trasport taż-żejt u tal-olefin u l-infrastruttura tar-raffinar 69

1.2.4. Il-ġbir, it-trasport u l-ħżin tas-CO 2 (CCS) 69

1.3. Tipi ta' faċilitajiet ta' trażmissjoni u ta' distribuzzjoni li qed jintużaw 69

1.3.1 Faċilitajiet tat-trażmissjoni u tad-distribuzzjoni tal-gass u taż-żejt 69

1.3.2. Faċilitajiet tat-trażmissjoni u tad-distribuzzjoni tal-elettriku 70

1.4 Proġetti ta' Interess Komuni (PCIs) 70

2. IL-LEĠIŻLAZZJONI TAL-UE DWAR IN-NATURA 72

2.1 Introduzzjoni 72

2.2 Id-Direttivi dwar l-Għasafar u dwar il-Ħabitats 72

2.3 Il-ġestjoni u l-protezzjoni tas-siti tan-Natura 2000 73

2.3.1 It-teħid ta' miżuri ta' konservazzjoni pożittivi u l-iżgurar ta' nuqqas ta' deterjorament 73

2.3.2 Il-proċedura ta' permessi għall-pjanijiet u l-proġetti li jaffettwaw is-siti tan-Natura 2000 74

2.4 Dispożizzjonijiet dwar il-protezzjoni tal-ispeċijiet 75

3. IMPATTI POTENZJALI TA' FAĊILITAJIET TAT-TRAŻMISSJONI TAL-ENERĠIJA FUQ IN-NATURA 2000 U SPEĊIJIET PROTETTI TAL-UE 76

3.1 Introduzzjoni 76

3.2 Il-ħtieġa għal approċċ fuq bażi ta' każ b'każ 76

3.3 Ħarsa ġenerali ta' impatti potenzjali fuq speċijiet u ħabitats protetti tal-UE 77

3.3.1 Telf, degradazzjoni jew frammentazzjoni tal-ħabitat 77

3.3.2. Tfixkil u spostament: 77

3.3.3. Riskju ta' kolliżjoni u xokk elettriku: 77

3.3.4 Effetti ta' ostaklu 77

3.4 Distinzjoni bejn effetti sinifikanti u insinifikanti 78

3.5 Effetti kumulattivi 78

4. IMPATTI POTENZJALI TAL-INFRASTRUTTURI TAL-GRILJI TAL-ELETTRIKU FUQ L-GĦASAFAR SELVAĠĠI 79

4.1 Introduzzjoni 79

4.2 Infrastrutturi tal-grilja tal-elettriku 79

4.3 Impatti negattivi potenzjali tal-infrastruttura tal-elettriku fuq l-għasafar selvaġġi 80

4.3.1 Xokk elettriku 80

4.3.2 Kolliżjoni 83

4.3.3 Telf u frammentazzjoni tal-ħabitat 84

4.3.4 Tfixkil/spostament 84

4.3.5 Kampijiet elettromanjetiċi 84

4.4 Effetti pożittivi potenzjali tal-infrastruttura tal-elettriku fuq l-għasafar selvaġġi 84

5. MIŻURI TA' MITIGAZZJONI POTENZJALI GĦALL-INFRASTRUTTURI TAL-GRILJI TAL-ELETTRIKU LI JAFFETTWAW L-GĦASAFAR SELVAĠĠI 70 86

5.1 X'inhuma miżuri ta' mitigazzjoni? 86

5.2 Miżuri potenzjali għall-mitigazzjoni tal-effetti negattivi tal-pjanijiet jew il-proġetti tal-elettriku fuq l-ispeċijiet tal-għasafar selvaġġi 88

5.2.1 Introduzzjoni ta' miżuri proattivi fil-livell tal-ippjanar 88

5.2.2 Investigazzjoni ta' miżuri potenzjali ta' mitigazzjoni u preventivi fil-livell tal-proġett 90

5.3 Rakkomandazzjonijiet tekniċi dettaljati għal miżuri rimedjali u ta' mitigazzjoni 91

5.3.1 Mitigazzjoni ta' xokk elettriku 91

5.3.2 Mitigazzjoni ta' kolliżjoni 92

6. L-IMPORTANZA TAL-ADOZZJONI TA' APPROĊĊ STRATEĠIKU GĦALL-IPPJANAR 93

6.1 Il-benefiċċji ta' ppjanar integrat 93

6.2. Determinazzjoni ta' postijiet xierqa għal faċilitajiet ta' trażmissjoni tal-enerġija. 94

6.3 Tiftix ta' modi għas-semplifikazzjoni tal-proċeduri ta' permessi għall-faċilitajiet ta' trażmissjoni tal-enerġija 96

6.3.1 Ippjanar, “ippjanar direzzjonali” u definizzjoni tal-ambitu bikrin tal-valutazzjonijiet 96

6.3.2 Integrazzjoni bikrija u effettiva tal-valutazzjonijiet ambjentali u ta' rekwiżiti ambjentali oħrajn 97

6.3.3 Koordinazzjoni proċedurali u limiti ta' żmien 98

6.3.4 Kwalità tar-rapporti 98

6.3.5 Kooperazzjoni transfruntiera 98

6.3.6 Parteċipazzjoni pubblika bikrija u effettiva. 99

7. IL-PROĊEDURA TA' PERMESSI SKONT L-ARTIKOLU 6 TAD-DIRETTIVA DWAR IL-ĦABITATS 99

7.1 Introduzzjoni 99

7.2. Il-portata tal-proċedura ta' permessi tal-Artikolu 6 100

7.3 Proċedura pass pass għat-twettiq ta' valutazzjonijiet xierqa 102

7.3.1 L-ewwel pass: skrinjar 102

7.3.2 It-tieni pass: il-Valutazzjoni Xierqa 102

7.3.3 It-tielet pass: approvazzjoni jew rifjut tal-pjan jew il-proġett fid-dawl tal-konklużjonijiet tal-valutazzjoni xierqa 109

7.4 Il-proċedura ta' deroga skont l-Artikolu 6.4 109

8. INFRASTRUTTURA TAT-TRAŻMISSJONI TAL-ENERĠIJA FL-AMBJENT TAL-BAĦAR 113

8.1. Ħarsa ġenerali lejn l-infrastruttura tal-enerġija attwali fl-ibħra marini tal-UE 114

8.1.1. Żejt u gass 114

8.1.2. Enerġija fuq il-baħar mir-riħ, il-mewġ u l-kurrent tal-marea 115

8.1.3. Ġbir u Ħżin tad-Diossidu tal-Karbonju (CCS) 117

8.1.4. Grilji tat-trażmissjoni 117

8.1.5. Projezzjonijiet għall-ġejjieni 117

8.2. NATURA 2000 fl-ambjent tal-baħar 119

8.2.1. Il-protezzjoni tal-ambjent tal-baħar, il-ħabitats u l-ispeċijiet 119

8.2.2. Miżuri ta' sostenn u sorsi utli ta' informazzjoni 123

8.3. Impatti u approċċi potenzjali għall-mitigazzjoni 124

8.3.1. Installazzjoni 126

8.3.2. Operazzjoni 129

8.3.3. Dekummissjonar 131

8.3.4. Effetti kumulattivi 131

8.3.5. Miżuri ta' mitigazzjoni potenzjali 132

8.4. L-importanza tal-ippjanar strateġiku 133

REFERENZI 136

ANNESS 1 — INIZJATTIVI NAZZJONALI U INTERNAZZJONALI 150

ANNESS 2 — LISTA PRIJORITIZZATA SISTEMATIKA TA' IMPATTI TA' INTERAZZJONIJIET TAL-GĦASAFAR/LINJI ELETTRIĊI (BIRDLIFE, 2013) 157

ANNESS 3 — TRANSUNT TA' EVIDENZA DWAR L-IMPATT FIL-LIVELL TAL-POPOLAZZJONI TAL-LINJI ELETTRIĊI FUQ L-ISPEĊIJIET TAL-GĦASAFAR GLOBALMENT MHEDDA (IUCN, 2012) 159

ANNESS 4 — EŻEMPJI TA' IMPATTI TAL-LINJI ELETTRIĊI FUQ METAPOPOLAZZJONIJIET TA' SPEĊIJIET ELENKATI FL-ANNESS I TAD-DIRETTIVA DWAR L-GĦASAFAR 161

ANNESS 5 — LISTA PPROPOSTA TA' SPEĊIJIET PRIJORITARJI GĦALL-PREVENZJONI U L-MITIGAZZJONI TAL-IMPATT TAL-LINJI ELETTRIĊI FI ĦDAN L-UE 163

ANNESS 6 — TQABBIL TAL-PROĊEDURI TAĦT VALUTAZZJONI XIERQA (AA), VIA U VAS 168

DWAR DAN ID-DOKUMENT

Għan tad-dokument

F'Novembru 2010, il-Kummissjoni Ewropea ppubblikat il-komunikazzjoni “Prijoritajiet tal-infrastruttura tal-enerġija għall-2020 u wara - Pjan dettaljat għal netwerk tal-enerġija Ewropew integrat”. Din titlob żieda sinifikanti fl-infrastrutturi tat-trażmissjoni tal-enerġija sabiex tiġi żgurata provvista tal-enerġija sikura, sostenibbli u affordabbli madwar l-Ewropa, filwaqt li, fl-istess ħin, jitnaqqsu l-emissjonijiet tas-CO2.

Ir-Regolament TEN-E l-ġdid (UE) Nru 347/2013 jistabbilixxi qafas madwar l-UE għall-ippjanar u l-implimentazzjoni ta' infrastruttura tal-enerġija fl-UE. Dan jistabbilixxi disa' kurituri prijoritarji strateġiċi tal-infrastruttura fl-oqsma tal-elettriku, tal-gass u taż-żejt, u tliet oqsma tematiċi prijoritarji madwar l-Unjoni għall-awtostradi tal-elettriku, il-grilji intelliġenti u n-netwerks tat-trasport tad-diossidu tal-karbonju. Dan jintroduċi wkoll proċess trasparenti u inklużiv biex jidentifika u jagħżel Proġetti ta' Interess Komuni (PCIs) konkreti, li huma meħtieġa biex jiġu implimentati l-kurituri prijoritarji.

Bħall-attivitajiet kollha ta' żvilupp fi ħdan l-UE, l-infrastrutturi tat-trażmissjoni tal-enerġija jridu jikkonformaw bis-sħiħ mal-politika ambjentali tal-UE inklużi d-Direttivi dwar il-Ħabitats u dwar l-Għasafar (id-Direttivi tal-UE dwar in-Natura). Dan id-dokument jipprovdi gwida dwar kif dan jinkiseb l-aħjar fil-prattika. Dan jagħti attenzjoni partikolari lill-applikazzjoni korretta tal-proċedura ta' permessi skont l-Artikolu 6 tad-Direttiva dwar il-Ħabitats li jeħtieġ li l-pjanijiet u l-proġetti kollha li x'aktarx ikollhom impatt sinifikanti fuq sit tan-Natura 2000 għandhom jgħaddu minn valutazzjoni xierqa (AA) qabel l-awtorizzazzjoni. Dan jindirizza wkoll ir-rekwiżiti għall-protezzjoni ta' speċijiet fil-pajsaġġ usa'.

Is-siti tan-Natura 2000 mhumiex maħsuba biex ikunu “żoni pprojbiti” u l-iżviluppi ġodda mhumiex esklużi. Minflok, l-iżviluppi jridu jitwettqu b'mod li jħares l-ispeċijiet rari u mhedda u t-tipi ta' ħabitats li s-sit ġie maħsub għalihom. Ħafna drabi dan jista' jinkiseb permezz ta' ppjanar bir-reqqa, djalogu tajjeb u inklużiv u, fejn xieraq, l-użu ta' miżuri ta' mitigazzjoni xierqa għat-tneħħija jew il-prevenzjoni ta' kwalunkwe impatt negattiv ta' proġetti individwali kif ukoll impatti kumulattivi fuq l-objettivi ta' konservazzjoni tas-sit sa mill-bidu nett.

Dan id-dokument huwa intiż prinċipalment għall-iżviluppaturi ta' proġetti, l-operaturi tas-sistema ta' trażmissjoni (TSOs) u l-awtoritajiet responsabbli milli jippermettu pjanijiet u proġetti tat-trażmissjoni tal-enerġija, iżda jeħtieġ li jkun ukoll ta' interess għall-konsulenti tal-valutazzjoni tal-impatt, il-ġesturi tas-siti tan-Natura 2000, l-NGOs u kwalunkwe prattikant ieħor ikkonċernat mill-ippjanar jew involut fih, id-disinn jew l-approvazzjoni ta' pjanijiet u proġetti ta' infrastruttura tal-enerġija. Dan huwa intiż biex jagħtihom ħarsa ġenerali tal-implikazzjonijiet tal-proposti tal-infrastruttura tal-enerġija fuq in-Natura 2000 u l-ispeċijiet u l-ħabitats protetti tal-UE u approċċi għall-mitigazzjoni ta' kwalunkwe effett negattiv.

Dan id-dokument jista' jkun utli wkoll għall-proċeduri ta' valutazzjoni mwettqa skont id-Direttiva dwar il-Valutazzjoni tal-Impatt Ambjentali u d-Direttiva dwar il-Valutazzjoni Ambjentali Strateġika għall-pjanijiet u l-proġetti tal-faċilitajiet tat-trażmissjoni tal-enerġija li għalihom jiġi ddeterminat li l-Valutazzjoni Xierqa tal-impatt tagħhom fuq in-Natura 2000 mhix meħtieġa.

Ambitu

Dan id-dokumenti jipprovdi gwida u l-aħjar prattiki dwar l-installazzjoni, l-operazzjoni u d-dekummissjonar ta' faċilitajiet tat-trażmissjoni tal-elettriku, tal-gass u taż-żejt fir-rigward tas-siti tan-Natura 2000 u l-ispeċijiet protetti skont id-Direttivi tal-UE dwar il-Ħabitats u dwar l-Għasafar fil-pajsaġġ usa'. Dan jiffoka fuq l-infrastrutturi tat-trażmissjoni tal-enerġija biss u mhux fuq il-faċilitajiet tal-produzzjoni tal-enerġija bħall-pjattaformi taż-żejt, id-digi idroelettriċi, it-turbini eoliċi, l-istazzjonijiet tal-enerġija, eċċ.

It-tipi ta' infrastrutturi tat-trażmissjoni tal-enerġija koperti jinkludu l-pipelines tal-gass u taż-żejt, kif ukoll il-kejbils tat-trażmissjoni tal-elettriku b'vultaġġ għoli u medju u faċilitajiet tad-distribuzzjoni b'fokus fuq dawn tal-aħħar fuq l-art. Huwa inkluż kapitolu separat dwar l-infrastruttura tat-trażmissjoni tal-enerġija fl-ambjent tal-baħar.

Struttura u kontenut

Dan id-dokument fih tmien kapitoli:

— Il-Kapitoli 1 u 2: jipprovdu ħarsa ġenerali tal-kuntest tal-politika tal-UE dwar l-infrastruttura tal-enerġija u l-ħtieġa għal grilja tal-enerġija moderna u interkonnessa madwar l-Ewropa f'konformità mar-Regolament TEN-E. Dan jenfasizza d-dispożizzjonijiet legali tad-Direttivi dwar il-Ħabitats u dwar l-Għasafar li l-iżviluppaturi, l-operaturi u l-awtoritajiet tat-trażmissjoni tal-enerġija jenħtieġ li jinkludu b'attenzjoni speċjali għall-proċedura ta' permessi skont l-Artikolu 6 għal kwalunkwe pjan u proġett li x'aktarx ikollu effett sinifikanti fuq is-siti tan-Natura 2000 kif ukoll għar-rekwiżiti dwar l-ispeċijiet protetti tal-UE madwar pajsaġġ usa'.

— Il-Kapitolu 3: jipprovdi ħarsa ġenerali tat-tipi differenti ta' impatti potenzjali li l-infrastrutturi tat-trażmissjoni tal-enerġija jista' jkollhom fuq it-tipi ta' ħabitats u speċijiet protetti skont iż-żewġ Direttivi tal-UE dwar in-natura. Il-kunsiderazzjoni ta' dawn l-impatti potenzjali mhux talli se jiżguraw li l-Valutazzjoni Xierqa skont l-Artikolu 6 tad-Direttiva dwar il-Ħabitats titwettaq b'mod korrett talli għandha tgħin ukoll fl-identifikazzjoni ta' miżuri ta' mitigazzjoni xierqa li jistgħu jintużaw biex jiġi evitat jew imnaqqas kwalunkwe effett negattiv sinifikanti milli qabelxejn jinħoloq.

— Il-Kapitoli 4 u 5: jiffokaw b'mod partikolari fuq l-effetti potenzjali tal-infrastrutturi tal-grilja tal-elettriku u fuq l-identifikazzjoni ta' miżuri ta' mitigazzjoni xierqa matul l-istadji differenti taċ-ċiklu tal-pjan jew tal-proġett. Jingħataw rakkomandazzjonijiet tekniċi dettaljati għal miżuri rimedjali u ta' mitigazzjoni kull meta possibbli abbażi ta' esperjenzi ta' prattika tajba u l-aktar riċerka reċenti madwar l-Ewropa.

— Il-Kapitolu 6: jispjega l-benefiċċji li jittieħed approċċ aktar strateġiku u integrat għall-ippjanar tal-infrastrutturi tat-trażmissjoni tal-enerġija b'mod li jevita jew jimminimizza l-potenzjal għal kunflitti mar-rekwiżiti tal-leġiżlazzjoni tal-UE dwar in-natura aktar 'il quddiem fil-proċess tal-ippjanar meta l-għażliet ikunu ferm aktar limitati. Dan jipprovdi wkoll ħarsa ġenerali ta' kif id-diversi valutazzjonijiet tal-impatt meħtieġa skont il-liġijiet ambjentali tal-UE, inkluż skont id-Direttivi dwar il-Ħabitats, jistgħu jiġi ssemplifikati b'mod effettiv għall-PCIs, b'mod partikolari fid-dawl tat-tempestivitajiet imqassra għall-proċeduri ta' permessi ta' PCI skont ir-Regolament TEN-E.

— Il-Kapitolu 7: jiddeskrivi l-proċedura ta' permessi skont l-Artikolu 6 tad-Direttiva dwar il-Ħabitats. Dan jimmira li jipprovdi parir prattiku b'mod partikolari dwar kif tiġi applikata l-proċedura ta' permessi fil-kuntest tal-infrastrutturi tat-trażmissjoni tal-enerġija.

— Il-Kapitolu 8: janalizza l-implikazzjonijiet tal-infrastrutturi tat-trażmissjoni tal-enerġija fuq l-ambjent tal-baħar. Dan l-ewwel jipprovdi ħarsa ġenerali tal-infrastruttura tal-enerġija attwali fl-ibħra tal-UE u żviluppi futuri mbassra. Imbagħad, dan jintroduċi l-implikazzjonijiet għas-siti tan-Natura 2000 u l-ispeċijiet protetti tal-baħar b'referenza għad-dispożizzjonijiet fid-Direttiva dwar il-Ħabitats u d-Direttiva dwar l-Għasafar, kif ukoll miżuri ta' sostenn u gwida rilevanti mill-UE u bnadi oħra. It-tielet, dan jirrieżamina l-impatti potenzjali ta' infrastruttura tat-trażmissjoni (kejbils u pipelines) assoċjati maż-żejt, il-gass, ir-riħ, il-mewġ u l-enerġija mill-marea, u l-Ġbir u l-Ħżin tad-Diossidu tal-Karbonju (CCS) fuq l-ispeċijiet u l-ħabitats tal-baħar protetti mid-Direttivi tal-UE dwar il-Ħabitats u d-Direttiva tal-UE dwar l-Għasafar. Eżempji ta' prattika tajba huma inklużi bħala parti minn diskussjoni dwar il-modi kif jiġu mmitigati tali effetti. Ir-raba', dan jeżamina l-benefiċċji ta' ppjanar strateġiku għall-infrastruttura tat-trażmissjoni tal-enerġija fl-ambjent tal-baħar inkluża l-importanza tal-istabbiliment ta' dan fil-kuntest ta' leġiżlazzjoni u politiki oħrajn tal-UE bħad-Direttiva Kwadru dwar l-Istrateġija Marittima u l-Ippjanar Spazjali tal-Baħar.

Matul id-dokument huma pprovduti eżempji ta' prattika tajba kull fejn possibbli biex jintwera kif il-faċilitajiet tat-trażmissjoni tal-enerġija u l-leġiżlazzjoni tal-UE dwar in-natura jistgħu jiġu rrikonċiljati b'mod effettiv fil-prattika. Dawn jipprovdu sors utli ta' ideat dwar it-tipi differenti ta' tekniki u approċċi li jistgħu jintużaw.

Ambitu tad-dokument

Dan id-dokument ta' gwida jfittex li jiċċara d-dispożizzjonijiet tad-Direttivi dwar il-Ħabitats u dwar l-Għasafar u jqegħedhom b'mod partikolari fil-kuntest ta' żvilupp u operazzjoni tat-trażmissjoni tal-enerġija. Id-dokument fin-natura tiegħu mhuwiex leġiżlattiv iżda pjuttost jipprovdi gwida prattika u l-aħjar prattiki dwar l-applikazzjoni tar-regoli eżistenti. Fil-verità, dan jirrifletti biss il-fehmiet tas-servizzi tal-Kummissjoni. Hija l-Qorti Ewropea tal-Ġustizzja li għandha tipprovdi interpretazzjoni definittiva tad-direttivi tal-UE.

Id-dokument jikkomplementa d-dokumenti ta' gwida interpretattivi u metodoloġiċi ġenerali eżistenti tal-Kummissjoni dwar l-Artikolu 6 tad-Direttiva dwar il-Ħabitats (1). Huwa rrakkomandat li dawn il-gwidi jinqraw flimkien ma' dan id-dokument.

Fl-aħħar nett, id-dokument jirrikonoxxi bis-sħiħ li ż-żewġ Direttivi dwar in-Natura huma minquxa fil-prinċipju tas-sussidjarjetà u huma l-Istati Membri li għandhom jiddeterminaw kif l-aħjar li jimplimentaw ir-rekwiżiti proċedurali li joħorġu minnhom. Il-proċeduri ta' prattika tajba u l-metodoloġiji proposti deskritti f'dan id-dokument għalhekk ma għandhomx intenzjoni preskrittiva; dawn pjuttost jimmiraw li joffru parir, ideat u suġġerimenti utli bbażati fuq feedback u input mill-awtoritajiet kompetenti, ir-rappreżentanti tan-negozju tal-enerġija, NGOs u esperti u partijiet ikkonċernati oħrajn.

Il-Kummissjoni tixtieq tirringrazzja lil dawk kollha li pparteċipaw fit-tħejjija ta' dan id-dokument ta' gwida għall-kontributi u d-diskussjonijiet prezzjużi tagħhom.

1. INFRASTRUTTURA TAL-ENERĠIJA MĠEDDA GĦALL-EWROPA

1.1. Il-ħtieġa għal infrastruttura tal-enerġija mġedda fl-Ewropa

Il-pajjiżi tal-UE qablu dwar Qafas ġdid għall-2030 għall-klima u l-enerġija, inklużi miri u objettivi ta' politika madwar l-UE dwar l-emissjonijiet tal-gassijiet serra, l-enerġija rinnovabbli, l-effiċjenza fl-enerġija u l-interkonnessjonijiet tal-elettriku. Dawn il-miri u l-objettivi ta' politika jimmiraw li jgħinu lill-UE tikseb sistema tal-enerġija aktar kompetittiva, sigura u sostenibbli u li hija tilħaq il-mira fit-tul tagħha għall-2050 għat-tnaqqis tal-gass serra.

Figura 1

Qafas għall-2030 għall-Enerġija u l-Klima – miri ewlenin maqbula

10 %Interkonnessjoni

– 20 %Emissjoniji

20 %EnerġijaRinnovabbli

15 %Interkonnessjoni

≥ 30 %Effiċjenzafl-Enerġija

≥ 27 %EnerġijaRinnovabbli

≥ - 40 % Emissjonijiet ta' Gass Serra

20 %Effiċjenzafl-Enerġija

Il-Kummissjoni ppreżentat, bħala waħda mill-prijoritajiet ewlenin tagħha, Qafas Strateġiku għal Unjoni tal-Enerġija Reżiljenti b'Politika dwar il-Bidla fil-Klima li tħares 'il quddiem (2). L-għan tiegħu huwa li jgħin lill-UE tilħaq il-miri u l-objettivi tagħha għall-2030 u tagħti aċċess lill-konsumaturi tal-UE għal enerġija sigura, sostenibbli, kompetittiva u affordabbli u tippermettilhom jibbenefikaw mill-bidla fundamentali li għaddejja tas-sistema tal-enerġija tal-Ewropa.

Sabiex jintlaħqu l-miri u l-objettivi għall-2030, huwa essenzjali li l-faċilitajiet ta' trażmissjoni tal-enerġija u ta' ħżin tal-Ewropa jiġu mmodernizzati (3). Infrastrutturi skaduti jew interkonnessi b'mod dgħajjef huma restrizzjoni kbira fuq l-ekonomija tal-Ewropa. L-iżvilupp tal-ġenerazzjoni tal-elettriku mir-riħ fir-reġjuni tal-Baħar tat-Tramuntana u l-Baħar Baltiku, pereżempju, huwa mxekkel minn konnessjonijiet mal-grilja insuffiċjenti kemm fuq il-baħar kif ukoll fuq l-art. Ir-riskju u l-kost ta' interruzzjonijiet u ħela huma wkoll mistennija li jiżdiedu sakemm l-UE ma tinvestix f'netwerks tal-enerġija intelliġenti, effettivi u kompetittivi, u tisfrutta l-potenzjal tagħha għal titjib fl-effiċjenza fl-enerġija.

Il-politika l-ġdida tal-UE dwar l-infrastruttura tal-enerġija se tgħin tikkoordina u tottimizza l-iżvilupp tan-netwerk fuq skala kontinentali u b'hekk tippermetti li l-UE taħsad il-benefiċċji kollha ta' grilja Ewropea integrata, li tmur ferm lil hinn mill-valur tal-komponenti singoli tagħha.

Strateġija Ewropea għal infrastrutturi tal-enerġija integrati bis-sħiħ ibbażati fuq teknoloġiji intelliġenti u b'livell baxx ta' karbonju mhix se tnaqqas biss il-kostijiet tal-bidla għal livelli baxxi ta' karbonju permezz tal-ekonomiji tad-daqs għal Stati Membri individwali. Din se ttejjeb ukoll is-sigurtà tal-provvista u tgħin tistabbilizza l-prezzijiet tal-konsumatur billi jiġi żgurat li l-elettriku u l-gass imorru fejn huma meħtieġa. In-netwerks Ewropej se jiffaċilitaw ukoll il-kompetizzjoni fis-suq uniku tal-enerġija tal-UE, jibnu solidarjetà fost l-Istati Membri u jiżguraw li ċ-ċittadini u n-negozji Ewropej ikollhom aċċess għal sorsi ta' enerġija affordabbli.

Sabiex tgħin fl-implimentazzjoni ta' dan il-pass importanti fil-bidla fit-trażmissjoni tal-enerġija, l-UE adottat Regolament TEN-E ġdid (UE) Nru 347/2013 (4) fl-2013. Dan jipprovdi qafas komprensiv madwar l-UE għall-ippjanar u l-implimentazzjoni ta' infrastruttura tal-enerġija.

Dan jistabbilixxi disa' kurituri prijoritarji strateġiċi tal-infrastruttura fl-oqsma tal-elettriku, tal-gass u taż-żejt, u tliet oqsma tematiċi prijoritarji madwar l-Unjoni għall-awtostradi tal-elettriku, il-grilji intelliġenti u n-netwerks tat-trasport tad-diossidu tal-karbonju biex jiġi ottimizzat l-iżvilupp tan-netwerk fil-livell Ewropew sal-2020 u wara.

Figura 2

Kurituri Prijoritarji għall-Elettriku, il-Gass u ż-Żejt

1.2. Sfidi infrastrutturali

L-isfida ta' interkonnessjoni u adattament tal-infrastruttura tal-enerġija tal-Ewropa għal ħtiġijiet ġodda tikkonċerna s-setturi kollha u t-tipi kollha ta' faċilitajiet tat-trażmissjoni tal-enerġija.

1.2.1. Il-grilji u l-ħżin tal-elettriku

Il-grilji tal-elettriku se jeħtieġu li jiġu mtejba u mmodernizzati biex jissodisfaw id-domanda li qed tiżdied minħabba bidla kbira fil-katina u t-taħlita kumplessivi tal-valur enerġetiku u minħabba wkoll l-multiplikazzjoni ta' applikazzjonijiet u teknoloġiji li jiddependu mill-elettriku bħala sors ta' enerġija. Il-grilji jridu jiġu estiżi u mtejba wkoll biex titrawwem l-integrazzjoni tas-suq u jinżammu l-livelli eżistenti tas-sigurtà tas-sistema, iżda speċjalment għat-trasport u l-bilanċ tal-elettriku ġġenerat minn sorsi rinnovabbli, li huwa mistenni li aktar milli jirdoppja fil-perjodu 2007-2020.

Sehem sinifikanti ta' kapaċitajiet ta' ġenerazzjoni se jkun ikkonċentrat f'postijiet aktar imbiegħda miċ-ċentri ewlenin ta' konsum jew ħżin. Ishma sinifikanti se jiġu minn installazzjonijiet fuq il-baħar, parks solari u eoliċi mmuntati fuq l-art fin-Nofsinhar tal-Ewropa jew installazzjonijiet tal-bijomassa fl-Ewropa Ċentrali u tal-Lvant. Il-ġenerazzjoni distribwita hija wkoll mistennija li ssir aktar popolari.

Minbarra dawn ir-rekwiżiti għal perjodu qasir, il-grilji tal-elettriku jridu jevolvu b'mod aktar fundamentali biex tkun tista' ssir il-bidla lejn sistema tal-elettriku dekarbonizzata fl-orizzont tal-2050, bl-appoġġ ta' teknoloġiji ġodda ta' vultaġġ għoli fuq distanzi twal u ta' ħżin tal-elettriku li jistgħu jakkomodaw ishma tal-enerġija rinnovabbli li dejjem jiżdiedu, mill-UE u aktar lil hinn.

Fl-istess ħin il-grilji jeħtieġu wkoll li jsiru aktar intelliġenti. L-ilħuq tal-miri tal-UE tal-2020 fir-rigward tal-effiċjenza fl-enerġija u l-enerġija rinnovabbli mhuwiex se jkun possibbli mingħajr aktar innovazzjoni u intelliġenza fin-netwerks kemm fil-livell tat-trażmissjoni kif ukoll fil-livell tad-distribuzzjoni, b'mod partikolari permezz ta' teknoloġiji ta' informazzjoni u komunikazzjoni. Dawn se jkunu essenzjali biex jiġu adottati l-ġestjoni tad-domanda għall-enerġija u s-servizzi l-oħrajn ta' grilji intelliġenti.

1.2.2. Il-grilji u l-ħżin tal-gass naturali

Il-gass naturali huwa mistenni li jkompli jkollu rwol ewlieni fit-taħlita tal-enerġija tal-UE fl-għexur ta' snin li ġejjin u se jerġa' jikseb importanza bħala l-karburant ta' riżerva għall-ġenerazzjoni varjabbli tal-elettriku. Madankollu, in-netwerks tal-gass qed jiffaċċjaw rekwiżiti ta' flessibbiltà addizzjonali fis-sistema, il-ħtieġa għal pipelines bidirezzjonali, kapaċitajiet akbar ta' ħżin u provvista flessibbli, inklużi l-gass naturali likwifikat (LNG) u l-gass naturali kompressat (CNG).

1.2.3. It-trasport taż-żejt u tal-olefin u l-infrastruttura tar-raffinar

Jekk il-politiki dwar il-klima, it-trasport u l-effiċjenza fl-enerġija jibqgħu kif inhuma llum, iż-żejt huwa mistenni li jibqa' jirrappreżenta 30 % tal-enerġija primarja, u parti sinifikanti tal-karburanti tat-trasport x'aktarx li jibqgħu bbażati fuq iż-żejt fl-2030. Is-sigurtà tal-provvista tiddependi mill-integrità u l-flessibbiltà tal-katina tal-provvista kollha, miż-żejt mhux maħdum ipprovdut lir-raffineriji sal-prodott finali ddistribwit lill-konsumaturi. Fl-istess ħin, il-forma futura tal-infrastruttura tat-trasport tal-prodotti taż-żejt mhux maħdum u tal-petroleum se tiġi ddeterminata wkoll mill-iżviluppi fis-settur tar-raffinar Ewropew, li bħalissa qed jiffaċċja numru ta' sfidi.

1.2.4. Il-ġbir, it-trasport u l-ħżin tas-CO2 (CCS)

It-teknoloġiji tas-CCS jistgħu jnaqqsu l-emissjonijiet tas-CO2 fuq skala kbira iżda għadhom fi stadju bikri ta' żvilupp. It-tnedija kummerċjali tas-CCS fil-ġenerazzjoni tal-elettriku u l-applikazzjonijiet industrijali hija mistennija li tibda wara l-2020. Minħabba l-fatt li s-siti potenzjali ta' ħżin tas-CO2 mhumiex iddistribwiti b'mod ugwali madwar l-Ewropa u li ċerti Stati Membri għandhom biss ħżin potenzjali limitat fi ħdan il-limiti nazzjonali tagħhom, tista' ssir meħtieġa l-kostruzzjoni ta' infrastruttura tal-pipeline Ewropea li tmur lil hinn minn fruntieri ta' Stat u fl-ambjent tal-baħar.

1.3. Tipi ta' faċilitajiet ta' trażmissjoni u ta' distribuzzjoni li qed jintużaw

Il-mod kif il-forom differenti ta' enerġija jiġu ttrasportati, iddistribwiti u maħżuna jvarja naturalment fil-funzjoni tat-tip ta' enerġija inkwistjoni u jekk dan huwiex iseħħ fuq l-art jew fl-ambjent tal-baħar. Pereżempju, it-trażmissjoni tal-elettriku ġeneralment titwettaq mil-linji elettriċi jew il-kejbils, filwaqt li t-trażmissjoni ta' gass u żejt issir bil-pipelines.

Dan id-dokument jiffoka b'mod partikolari fuq il-faċilitajiet li ġejjin (5):

— Faċilitajiet terrestri tat-trażmissjoni tal-gass u taż-żejt: pipelines taħt l-art, pipelines fuq l-art inklużi dawk li jaqsmu korsiji tal-ilma kif ukoll kwalunkwe komponent assoċjat (stazzjonijiet ta' injezzjoni inizjali, stazzjonijiet tal-pompa (żejt) u tal-kompressur (gass), stazzjon ta' kunsinna parzjali, stazzjonijiet ta' valvi ta' mblokk, stazzjonijiet regolaturi u stazzjonijiet ta' kunsinna finali);

— Faċilitajiet terrestri tat-trażmissjoni tal-elettriku: linji elettriċi taħt l-art/fuq l-art, linji elettriċi fl-ajru, u komponenti assoċjati (torrijiet, substazzjonijiet u stazzjonijiet ta' konverżjoni).

1.3.1. Faċilitajiet tat-trażmissjoni u tad-distribuzzjoni tal-gass u taż-żejt

Il-pipelines ġeneralment jintużaw għat-trasport ta' kwantitajiet kbar ta' żejt mhux raffinat, prodotti taż-żejt ipproċessat jew gass naturali fuq l-art. Il-pipelines taż-żejt huma magħmula minn tubi tal-azzar jew tal-plastik b'dijametru intern li jvarja tipikament minn 100 sa 1 200 mm. Ħafna pipelines jinsabu taħt l-art f'fond ta' madwar 1 sa 2 m. Iż-żejt jinżamm fi fluss minn stazzjonijiet tal-pompa. Il-pipelines tal-gass naturali huma mibnija minn azzar tal-karbonju u b'dijametru li jvarja minn 51 sa 1 500 mm. Il-gass jiġi pressurizzat minn stazzjonijiet tal-kompressur.

Il-pipeline jingħata r-rotta magħrufa bħala dritt ta' mogħdija (ROW – right-of-way). Il-passi għall-bini ta' pipeline jinkludu l-għażla tar-rotta li trid imbagħad tiġi mistħarrġa biex jiġi żgurat li kwalunkwe ostaklu jiġi antiċipat, u mneħħi. Fejn meħtieġ, jiġu skavati trinek, b'mod speċjali għar-rotta u l-qsim prinċipali. Il-pajp jiġi installat aktar tard mal-komponenti assoċjati tiegħu (valvi, intersezzjonijiet, eċċ.). Fejn rilevanti, il-pajp u t-trinka mbagħad jitgħattew.

1.3.2. Faċilitajiet tat-trażmissjoni u tad-distribuzzjoni tal-elettriku

Peress li l-elettriku ma jistax jinħażen fi kwantitajiet kbar, irid jiġi ġġenerat f'ħin reali. Dan ifisser li t-trasport kostanti tiegħu lejn l-utenti jeħtieġ li jkun effettiv kemm jista' jkun. Fl-ambjent fuq l-art, it-trażmissjoni tal-elettriku hija t-trasferiment tal-elettriku minn impjanti tal-enerġija tal-ġenerazzjoni lejn substazzjonjiet tal-elettriku b'vultaġġ għoli li jinsabu viċin ċentri tad-domanda. Jiġu trażmessi ammonti kbar ta' elettriku f'vultaġġi għolja (110 - 750 kV fl-Ewropa, ENTSO, 2012) biex titnaqqas l-enerġija mitlufa fuq distanza twila lejn substazzjoni.

Il-linji tat-trażmissjoni jużaw l-aktar kurrent alternat (AC) three-phase b'vultaġġ għoli, li jwassal ammonti kbar ta' enerġija fuq distanzi twal (APLIC, 2006). It-teknoloġija tal-kurrent dirett b'vultaġġ għoli (HVDC) tipprovdi effiċjenza akbar f'distanzi twal ħafna (tipikament aktar minn 600 km). L-enerġija elettrika tista' tiġi trażmessa permezz ta' linji fl-ajru jew kejbils taħt l-art. Fil-każijiet kollha, il-vultaġġi huma għolja minħabba li, bit-teknoloġiji attwali, ammonti kbar ta' enerġija jistgħu jiġu trażmessi b'mod effiċjenti biss permezz ta' vultaġġi għolja.

Id-distribuzzjoni tal-enerġija elettrika ġġorr elettriku f'vultaġġ medju mis-sistema tat-trażmissjoni lejn il-klijenti finali (ħafna drabi anqas minn 33 kV). Id-distinzjoni bejn linji elettriċi ta' vultaġġ għoli u linji tad-distribuzzjoni ta' vultaġġ medju hija waħda importanti minn perspettiva ta' konservazzjoni tan-natura peress li r-riskju ta' xokk elettriku jeżisti biss għal-linji elettriċi ta' distribuzzjoni ta' vultaġġ medju filwaqt li r-riskju ta' kolliżjoni madankollu jeżisti kemm għal-linji ta' trażmissjoni kif ukoll ta' distribuzzjoni (6) (ara l-Kapitolu 4).

L-elettriku normalment jiġi trażmess permezz ta' linji elettriċi fl-ajru sospiżi minn torrijiet jew arbli ta' utilità, iżda xi drabi jintużaw ukoll linji elettriċi taħt l-art/fuq l-art, b'mod speċjali f'żoni urbani jew postijiet sensittivi. Il-linji elettriċi fl-ajru għandhom impatti speċifiċi fuq il-bijodiversità, is-saħħa u l-pajsaġġ, li huma differenti mil-linji elettriċi taħt l-art. Min-naħa l-oħra l-kostijiet ta' investiment inizjali ta' kejbils taħt l-art ħafna drabi jistgħu jkunu ogħla b'mod sinifikanti mil-linji elettriċi fl-ajru.

1.4. Proġetti ta' Interess Komuni (PCIs) (7)

Ir-Regolament TEN-E eżistenti, li daħal fis-seħħ fil-15 ta' Mejju 2013, jistabbilixxi l-qafas legali u ta' politika biex jottimizza l-iżvilupp tan-netwerk fil-livell Ewropew sal-2020 u wara. Dan jidentifika 12-il kuritur prijoritarju strateġiku u qasam tematiku għal infrastruttura tal-enerġija b'dimensjoni trans-Ewropea/transfruntiera. Ir-Regolament jistabbilixxi proċess biex kull sentejn jiġu stabbiliti listi madwar l-Unjoni ta' Proġetti ta' Interess Komuni (l-hekk imsejħa PCIs) (8), li jikkontribwixxu għall-iżvilupp tan-netwerks tal-infrastruttura tal-enerġija f'kull wieħed mit-12-il kuritur prijoritarju strateġiku u qasam tematiku.

Sabiex proġett jiġi inkluż fil-lista tal-Unjoni, dan għandu jkollu benefiċċji sinifikanti għal mill-anqas żewġ Stati Membri; jikkontribwixxi għall-integrazzjoni tas-suq u għal aktar kompetizzjoni; isaħħaħ is-sigurtà tal-provvista, u jnaqqas l-emissjonijiet tas-CO2. Il-proċess ta' identifikazzjoni huwa bbażat fuq kooperazzjoni reġjonali, li tinvolvi Stati Membri u partijiet ikkonċernati differenti, li jipprovdu l-għarfien u l-kompetenzi tagħhom fir-rigward tal-fattibbiltà teknika u l-kundizzjonijiet tas-suq, kemm minn perspettiva nazzjonali kif ukoll minn dik Ewropea.

It-tielet lista tal-Unjoni ta' 173 PCI ta' infrastruttura tal-enerġija (9) ġiet adottata f'Novembru 2017. Il-lista tkopri 106 proġetti tal-elettriku, inklużi linji ta' trażmissjoni tal-elettriku u ħżin tal-elettriku, 4 proġetti ta' grilji intelliġenti u 53 proġett tal-gass. Għall-ewwel darba, il-lista tal-PCI tinkludi wkoll 4 proġetti ta' netwerk tad-diossidu tal-karbonju. Il-lista ta' PCIs tiġi aġġornata kull sentejn biex tintegra proġetti meħtieġa reċentement u tneħħi dawk ikkompletati.

Dawn il-PCIs issa jistgħu jkunu eliġibbli għal appoġġ finanzjarju skont il-Faċilità Nikkollegaw l-Ewropa (CEF). Ġie allokat baġit ta' EUR 5.35 biljun għal infrastruttura tal-enerġija trans-Ewropea skont din il-Faċilità ġdida għall-perjodu 2014-2020. Fl-2016, skont it-tieni u t-tielet sejħa għal proposti ġie allokat total ta' EUR 707 miljuni f'għotjiet għal 27 PCIs. Minn dawn l-għotjiet, 11 kienu għal proġetti fis-settur tal-elettriku u 15 għal proġetti fis-settur tal-gass; 1 kien għal proġett ta' grilja intelliġenti. 8 għotjiet kienu għal xogħlijiet ta' kostruzzjoni u 19 għal studji. Fl-2017 ġew allokati EUR 800 miljun f'għotjiet tas-CEF għall-PCIs.

Minħabba l-importanza strateġika tagħhom għall-UE, il-PCIs jibbenefikaw minn proċedura ssemplifikata ta' ppjanar u ta' għoti ta' permessi. Dan jinkludi, pereżempju, il-ħatra ta' awtorità nazzjonali unika kompetenti biex taġixxi bħala “one-stop shop” għall-permessi kollha u żmien limitu vinkolanti ta' tliet snin u nofs għal awtorizzazzjoni tal-proġett. L-għan huwa li jitħaffu l-proċeduri u jiġu żgurati permessi u operazzjoni rapidi ta' proġetti li huma meqjusa neċessarji biex tinkiseb sigurtà tal-enerġija u biex tingħata għajnuna fl-ilħuq tal-miri tal-UE dwar il-klima u l-enerġija, filwaqt li fl-istess ħin jiġi żgurat li l-għola standards imposti mil-leġiżlazzjoni ambjentali tal-Unjoni jkunu ssodisfatti, kif ukoll tiżdied it-trasparenza u titjieb il-parteċipazzjoni tal-pubbliku. Dan, min-naħa l-oħra, għandu jtejjeb l-attraenza tal-PCIs għall-investituri bis-saħħa ta' qafas regolatorju mtejjeb.

Proġetti tal-Enerġija ta' Interess Komuni: mappa interattiva Il-Kummissjoni Ewropea żviluppat Pjattaforma ta' Trasparenza (10) li tippermetti lill-utent jidentifika u jesplora kull wieħed mill-173 PCI adottati fl-2017 permezz ta' viewer tal-mappa online. Il-proġetti jistgħu jitfittxu fil-mappa skont it-tip ta' enerġija (kemm jekk elettriku, gass, żejt jew ieħor), it-tip ta' infrastruttura, pajjiż u/jew kuritur prijoritarju. Ftit wara l-adozzjoni jsiru disponibbli wkoll sommarji tekniċi għal kull proġett.

Jenħtieġ li jiġi nnotat madankollu li l-lista tal-Unjoni fiha PCIs fi stadji differenti ta' żvilupp. Xi wħud għadhom fi stadji bikrin ta' żvilupp, għalhekk għad hemm bżonn li jsiru studji biex juru li l-proġett huwa fattibbli.

L-inklużjoni ta' tali proġetti fil-lista tal-Unjoni tal-PCIs hija mingħajr preġudizzju għall-eżitu rilevanti tal-valutazzjonijiet ambjentali u tal-proċeduri ta' permessi. Jekk jirriżulta li proġett inkluż fil-lista tal-Unjoni tal-PCIs ma jikkonformax mal-acquis tal-UE, dan se jitħassar mill-lista tal-Unjoni.

Biex tappoġġa lill-Istati Membri fid-definizzjoni ta' miżuri leġiżlattivi u mhux leġiżlattivi adegwati għas-semplifikazzjoni tad-diversi proċeduri ta' valutazzjoni ambjentali, u biex tiġi żgurata applikazzjoni koerenti ta' dawk meħtieġa skont id-dritt tal-Unjoni għall-PCIs, il-Kummissjoni ħarġet Dokument ta' Gwida f'Lulju 2013 (11).

Xi tfisser “Semplifikazzjoni”? Semplifikazzjoni tfisser: titjib u koordinazzjoni aħjar tal-proċeduri ta' valutazzjoni ambjentali, bl-għan li jitnaqqas il-piż amministrattiv mhux meħtieġ, jinħolqu sinerġiji u b'hekk jitqassar il-ħin meħtieġ għall-konklużjoni tal-proċess ta' valutazzjoni, filwaqt li fl-istess ħin jiġi żgurat livell għoli ta' ħarsien tal-ambjent permezz ta' valutazzjonijiet ambjentali komprensivi f'konformità mal-acquis ambjentali tal-UE. Sors: Id-Dokument ta' Gwida “Semplifikazzjoni tal-proċeduri tal-valutazzjoni ambjentali għall-infrastruttura tal-enerġija ‘Proġetti ta' Interess Komuni’ (PCIs)” Lulju 2013.

Id-dokument ta' gwida jipprovdi sitt rakkomandazzjonijiet prinċipali għas-semplifikazzjoni tal-proċeduri. Dawn huma bbażati fuq, iżda jmorru wkoll lil hinn minn, l-esperjenza ta' implimentazzjoni u l-prattiki tajba identifikati fl-Istati Membri sa issa (ara l-Kapitolu 4 għal aktar dettalji).

Ir-rakkomandazzjonijiet jiffokaw b'mod partikolari fuq:

— Ippjanar, “ippjanar direzzjonali” u definizzjoni tal-ambitu bikrin tal-valutazzjonijiet

— Integrazzjoni bikrija u effettiva tal-valutazzjonijiet ambjentali u ta' rekwiżiti ambjentali oħrajn

— Koordinazzjoni proċedurali u limiti ta' żmien

— Ġbir ta' data, qsim ta' data u kontroll tal-kwalità

— Kooperazzjoni transfruntiera, u

— Parteċipazzjoni pubblika bikrija u effettiva.

Il-kapitoli sussegwenti f'din il-gwida jiffokaw b'mod partikolari fuq il-proċedura ta' permessi skont id-Direttiva dwar il-Ħabitats fil-kuntest tal-pjanijiet u l-proġetti ta' trażmissjoni tal-enerġija. Proċeduri oħrajn ta' permessi ambjentali mhumiex koperti fid-dettall, iżda huma msemmija meta rilevanti.

Dan id-dokument għalhekk jikkomplementa l-Gwida ta' Semplifikazzjoni għall-PCIs imsemmija aktar 'il fuq iżda għandu mandat usa', li jkopri t-tipi kollha ta' infrastrutturi tat-trażmissjoni taż-żejt, tal-gass u tal-elettriku, irrispettivament minn jekk dawn ikunux PCIs jew le.

2. IL-LEĠIŻLAZZJONI TAL-UE DWAR IN-NATURA

2.1. Introduzzjoni

Ċerti pjanijiet u proġetti ta' infrastruttura tat-trażmissjoni tal-enerġija jistgħu potenzjalment jaffettwaw sit wieħed jew aktar tan-Natura 2000 inklużi fin-netwerk tal-UE Natura 2000 jew jista' jkollhom impatt fuq ċerti speċijiet rari u mhedda protetti skont il-leġiżlazzjoni tal-UE. Id-Direttivi dwar il-Ħabitats u dwar l-Għasafar jistabbilixxu d-dispożizzjonijiet li jeħtieġ li jiġu osservati f'tali każijiet. Ħarsa ġenerali ta' dawn id-dispożizzjonijiet hija pprovduta f'dan il-kapitolu. Il-kapitoli sussegwenti jippreżentaw elementi speċifiċi tal-proċedura ta' permessi skont l-Artikolu 6 tad-Direttiva dwar il-Ħabitats b'mod partikolari peress li huwa relatat mal-pjanijiet jew il-proġetti ta' trażmissjoni tal-enerġija.

2.2. Id-Direttivi dwar l-Għasafar u dwar il-Ħabitats

It-twaqqif tat-telf tal-bijodiversità tal-UE huwa rrikonoxxut bħala element importanti tal-Istrateġija Ewropa 2020, li titlob politika intelliġenti, inklużiva u sostenibbli dwar it-tkabbir li tqis il-benefiċċji soċjoekonomiċi li n-natura tipprovdi lis-soċjetà.

F'Marzu 2010, il-Kapijiet tal-Istat u l-Gvernijiet tal-UE stabbilixxew għalihom infushom il-mira ambizzjuża li sal-2020 iwaqqfu u jreġġgħu lura t-telf tal-bijodiversità fl-Ewropa. F'Mejju 2011, il-Kummissjoni Ewropea adottat Strateġija ġdida tal-UE għall-Bijodiversità għall-2020 (COM(2011) 244) (12) li tistabbilixxi qafas ta' politika għall-kisba ta' dan.

Id-Direttivi dwar l-Għasafar (13) u dwar il-Ħabitats (14) huma l-pedamenti tal-politika tal-UE dwar il-bijodiversità. Dawn jippermettu lill-Istati Membri kollha tal-UE jaħdmu flimkien, fi ħdan qafas leġiżlattiv komuni, biex jikkonservaw l-aktar speċijiet u ħabitats mhedda u ta' valur tal-Ewropa tul il-medda naturali kollha tagħhom fi ħdan l-UE, irrispettivament minn limiti politiċi jew amministrattivi.

Iż-żewġ direttivi ma jkoprux kull speċi ta' pjanti u annimali fl-Ewropa (jiġifieri mhux il-bijodiversità kollha tal-Ewropa). Minflok, dawn jiffokaw fuq subkategorija ta' madwar 2 000 speċi li għandhom bżonn protezzjoni biex jiġu evitati t-tnaqqis jew id-degradazzjoni tagħhom. Dawn ħafna drabi ssir referenza għalihom bħala speċijiet ta' interess għall-Komunità jew speċijiet protetti tal-UE. Madwar 230 tip ta' ħabitats rari jew mhedda huma wkoll protetti huma stess taħt id-Direttiva dwar il-Ħabitats.

L-objettiv kumplessiv taż-żewġ direttivi huwa li jiżguraw li l-ispeċijiet u t-tipi ta' ħabitats li jipproteġu jinżammu u jiġu restawrati għal livell favorevoli ta' konservazzjoni (15) matul il-medda naturali tagħhom fl-UE. Din il-mira hija ddefinita f'termini pożittivi, orjentati lejn sitwazzjoni favorevoli, li jeħtieġ li tintlaħaq u tinżamm. Din għalhekk hija aktar minn sempliċiment evitar tad-deterjorament.

Biex jintlaħaq dan l-objettiv, id-Direttivi tal-UE dwar in-Natura jeħtieġu li l-Istati Membri:

— Jiddeżinjaw u jikkonservaw is-siti ewlenin għall-protezzjoni tal-ispeċijiet u t-tipi ta' ħabitats elenkati fl-Anness I u II tad-Direttiva dwar il-Ħabitats u fl-Anness I tad-Direttiva dwar l-Għasafar, kif ukoll għall-għasafar tal-passa. Dawn is-siti jifformaw parti min-Netwerk Natura 2000 madwar l-UE;

— Jistabbilixxu reġim ta' protezzjoni tal-ispeċijiet għall-ispeċijiet kollha ta' għasafar selvaġġi Ewropej u speċijiet oħrajn mhedda elenkati fl-Anness IV u V tad-Direttiva dwar il-Ħabitats. Dan ir-reġim ta' protezzjoni japplika tul il-medda naturali kollha tal-ispeċijiet fl-UE, li hija tul il-pajsaġġ usa' (jiġifieri kemm ġewwa kif ukoll barra mis-siti tan-Natura 2000).

2.3. Il-ġestjoni u l-protezzjoni tas-siti tan-Natura 2000

Sa issa, aktar minn 27 000 sit ġew iddeżinjati bħala siti tan-Natura 2000. Flimkien, dawn ikopru madwar 18 % taż-żona tal-art Ewropea kif ukoll żoni tal-baħar sinifikanti.

Il-VIEWER TAN-NATURA 2000: għodda utli għall-iżviluppaturi Il-viewer tan-Natura 2000 hija sistema ta' mmappjar ta' Sistema ta' Informazzjoni Ġeografika (GIS) online li tippermetti lill-iżviluppaturi jsibu u jesploraw kull sit tan-Natura 2000 fin-Netwerk tal-UE. Is-siti jistgħu jiġu eżaminati fuq skala żgħira ħafna (1:500) li turi l-limiti tas-sit u l-karatteristiċi prinċipali tal-pajsaġġ tagħha f'riżoluzzjoni għolja ħafna. Għal kull sit, hija disponibbli Formola tad-Data Standard (SDF) li telenka l-ispeċijiet u t-tipi ta' ħabitats li għalihom kien iddeżinjat, kif ukoll id-daqs tal-popolazzjoni stmat u l-istat ta' konservazzjoni tagħhom, u l-importanza ta' dak is-sit għall-ispeċijiet u t-tipi ta' ħabitats inkwistjoni fi ħdan l-UE. http://natura2000.eea.europa.eu/

Il-protezzjoni u l-konservazzjoni tas-siti tan-Natura 2000 hija rregolata mid-dispożizzjonijiet tal-Artikolu 6 tad-Direttiva dwar il-Ħabitats. Din hija maqsuma f'żewġ tipi ta' miżuri – l-ewwel waħda (irregolata mill-Artikolu 6.1 u 6.2) (16) tikkonċerna l-ġestjoni tal-konservazzjoni tas-siti kollha tan-Natura 2000 f'kull ħin, filwaqt li t-tieni (irregolata mill-Artikolu 6.3 u 6.4) tistabbilixxi l-proċedura ta' permessi għall-pjanijiet u l-proġetti li x'aktarx ikollhom effett negattiv sinifikanti fuq sit tan-Natura 2000.

Jidher ċar minn dan l-Artikolu li n-Natura 2000 mhumiex “żoni pprojbiti” għall-iżvilupp. Pjanijiet u proġetti ġodda huma kompletament possibbli sakemm jiġu osservati ċerti salvagwardji proċedurali u sostantivi. Il-proċedura ta' permessi hija fis-seħħ biex tiżgura li tali pjanijiet u proġetti jiġu implimentati b'mod li jkun kompatibbli mal-objettivi ta' konservazzjoni tas-sit tan-Natura 2000.

2.3.1. It-teħid ta' miżuri ta' konservazzjoni pożittivi u l-iżgurar ta' nuqqas ta' deterjorament

L-Artikolu 6 tad-Direttiva dwar il-Ħabitats: 6.1. Għal żoni speċjali ta' konservazzjoni, l-Istati Membri għandhom jistabilixxu l-miżuri ta' konservazzjoni meħtieġa li jinkludu, jekk hemm bżonn, pjanijiet ta' tmexxija xierqa disinjati speċifikament għas-siti jew imdaħħla fil-pjanijiet ta' żvilupp l-oħra, u miżuri xierqa statutorji, amminstrattivi jew kuntrattwali li jaqblu mal-ħtiġiet ekoloġiċi tat-tipi ta' habitat naturali fl-Anness I u l-ispeċi fl-Anness II li hemm fis-siti. 6.2. L-Istati Membri għandhom jieħdu l-miżuri xierqa biex jevitaw, fiż-żoni speċjali ta' konservazzjoni, id-deterjorament tal-habitat naturali u l-habitat tal-ispeċi kif ukoll t-tfixkil tal-ispeċi li għalihom ġew nominati ż-żoni, sa fejn dak it-tfixkil jista' jkun sinifikanti meta jitqies skont l-għanjiet ta' din id-Direttiva.

L-Artikolu 6.1 u 6.2 tad-Direttiva dwar il-Ħabitats jeħtieġ li l-Istati Membri:

— Jieħdu miżuri ta' konservazzjoni pożittivi li jkunu meħtieġa għaż-żamma u r-restawr tat-tipi ta' ħabitats u l-ispeċijiet li għalihom ġie ddeżinjat is-sit (l-Artikolu 6.1);

— Jieħdu miżuri biex jevitaw kwalunkwe deterjorament tat-tipi ta' ħabitats u kwalunkwe tfixkil sinifikanti tal-ispeċijiet preżenti (l-Artikolu 6.2).

Fir-rigward tal-ewwel waħda, l-Istati Membri huma meħtieġa jistabbilixxu objettivi ta' konservazzjoni ċari għal kull sit tan-Natura 2000 abbażi tal-istat ta' konservazzjoni u r-rekwiżiti ekoloġiċi tat-tipi ta' ħabitats u tal-ispeċijiet ta' interess tal-UE preżenti. Tal-anqas, l-objettiv ta' konservazzjoni jenħtieġ li jimmira li jżomm il-kundizzjoni ta' konservazzjoni tal-ispeċijiet u tal-ħabitats li għalihom ġie ddeżinjat u ma għandhomx jippermettu li dan jiddeterjora aktar.

Madankollu, peress li l-objettiv kumplessiv tad-Direttivi dwar in-Natura huwa li l-ispeċijiet u t-tipi ta' ħabitats jiksbu livell favorevoli ta' konservazzjoni tul il-medda naturali tagħhom, objettivi ta' konservazzjoni aktar ambizzjużi jistgħu jkunu meħtieġa biex titjieb il-kundizzjoni ta' konservazzjoni tagħhom f'siti individwali. L-għarfien tal-objettivi ta' konservazzjoni għal sit tan-Natura 2000 huwa partikolarment importanti għall-iżviluppaturi, dawk li jippjanaw u l-awtoritajiet tat-trażmissjoni tal-enerġija peress li l-effetti negattivi potenzjali tal-pjan jew tal-proġett se jeħtieġ li jiġi vvalutat fil-konfront ta' dawn l-objettivi ta' konservazzjoni (17).

Minkejja li mhux obbligatorju, id-Direttiva dwar il-Ħabitats tħeġġeġ lill-awtoritajiet għan-natura jfasslu pjanijiet ta' ġestjoni tan-Natura 2000 f'kooperazzjoni mill-qrib mal-partijiet ikkonċernati lokali (18). Dawn il-pjanijiet jistgħu jkunu sors ta' informazzjoni utli ħafna peress li dawn normalment jipprovdu informazzjoni dettaljata dwar l-ispeċijiet u t-tipi ta' ħabitats li għalihom ġie ddeżinjat is-sit, jispjegaw l-objettivi ta' konservazzjoni tas-sit u, fejn xieraq, ir-relazzjoni ma' użijiet oħrajn tal-art fiż-żona. Dawn jispjegaw ukoll il-miżuri prattiċi ta' konservazzjoni li kienu meħtieġa jiksbu l-objettivi ta' konservazzjoni tas-sit.

2.3.2. Il-proċedura ta' permessi għall-pjanijiet u l-proġetti li jaffettwaw is-siti tan-Natura 2000

L-Artikolu 6 tad-Direttiva dwar il-Ħabitats: 6.3. Kull pjan jew proġett li mhux marbut direttament ma' jew li ma hux meħtieġ għat-tmexxija tas-sit iżda li x'aktarx se jkollu effett sinifikanti fuqu, jew b'mod individwali jew inkella flimkien ma' xi pjanijiet jew proġetti oħra, għandu jkun suġġett għal evalwazzjoni xierqa tal-implikazzjonijiet tiegħu għas-sit in vista tal-għanjiet ta' konservazzjoni tas-sit. Fl-isfond tar-riżultati tal-evalwazzjoni tal-implikazzjonijiet għas-sit u skont id-dispożizzjonijiet tal-paragrafu 4, l-awtoritajiet nazzjonali kompetenti għandhom jaqblu dwar il-pjan jew il-proġett biss wara li jkunu żguraw li dan ma jaffettwax ħażin l-integrità tas-sit konċernat u, jekk xieraq, wara li jkunu raw l-opinjoni tal-pubbliku ġenerali. 6.4. Jekk, minkejja li jkun hemm evalwazzjoni negattiva tal-implikazzjonijiet għas-sit u fin-nuqqas ta' soluzzjonijiet oħra, pjan jew proġett irid isir xorta waħda għal raġunijiet obbligatorji oħra li huma konnessi mal-interess pubbliku, inklużi dawk ta' tip soċjali jew ekonomiku, l-Istat Membru irid jieħu l-miżuri kollha kumpensatorji meħtieġa biex jiżgura li tkun protetta l-koerenza globali ta' Natura 2000. Hu jrid jgħarraf lill-Kummissjoni dwar il-miżuri kumpensatorji adottati. Meta s-sit konċernat jospita tip ta' habitat naturali ta' priorità u/jew speċi ta' priorità, l-uniċi kunsiderazzjonijiet li jistgħu jitqajmu huma dawk marbuta ma' saħħet il-bniedem jew is-sigurtà pubblika, dawk li għandhom konsegwenzi ta' benefiċċju u ta' importanza ewlenija għall-ambjent jew, wara opinjoni mill-Kummissjoni, ma' raġunijiet obbligatorji oħra ta' interess pubbliku li jieħu l-preċedenza.

L-Artikolu 6.3 u 6.4 tad-Direttiva dwar il-Ħabitats jistabbilixxi l-proċedura ta' permessi li trid tiġi segwita meta jiġi propost pjan u proġett li jista' jaffettwa sit tan-Natura 2000 wieħed jew aktar (19). Din il-proċedura ta' permessi mhijiex applikabbli biss għall-pjanijiet jew il-proġetti f'sit tan-Natura 2000 iżda wkoll għal dawk li huma barra minnu iżda li jista' jkollhom effett sinifikanti fuq il-konservazzjoni tal-ispeċijiet u l-ħabitats fi ħdan is-sit.

L-Artikolu 6.3 tad-Direttiva dwar il-Ħabitats jeħtieġ li kwalunkwe pjan jew proġett li x'aktarx ikollu effett negattiv sinifikanti fuq sit tan-Natura 2000 jgħaddi minn valutazzjoni xierqa (AA) biex dawn l-effetti jiġu studjati fid-dettall, fid-dawl tal-objettivi ta' konservazzjoni tas-sit partikolari. L-awtorità kompetenti tista' taqbel għall-pjan jew il-proġett biss jekk, abbażi tas-sejbiet tal-Valutazzjoni Xierqa, tkun aċċertat li dan mhux se jaffettwa b'mod avvers l-integrità tas-sit ikkonċernat. Huwa importanti li jiġi nnotat li l-oneru huwa fuq il-wiri tan-nuqqas (aktar milli tal-preżenza) ta' impatti negattivi.

Skont it-tip u s-severità tal-impatti identifikati, xi drabi jista' jkun possibbli li jiġi aġġustat il-pjan jew il-proġett u/jew jiġu introdotti ċerti miżuri ta' mitigazzjoni għall-evitar jew il-prevenzjoni, it-tneħħija jew it-tnaqqis tagħhom għal livell mhux sinifikanti sabiex il-pjan jew il-proġett ikun jista' jiġi approvat.

Jekk dan ma jkunx il-każ, imbagħad il-pjan jew il-proġett irid jiġi miċħud u minflok jiġu esplorati soluzzjonijiet alternattivi anqas ta' ħsara. F'ċirkustanzi eċċezzjonali, tista' tiġi invokata proċedura ta' deroga skont l-Artikolu 6.4 biex jiġi approvat pjan jew proġett li jkollu effett negattiv fuq l-integrità ta' sit tan-Natura 2000 wieħed jew aktar, jekk ikun jista' jintwera li hemm nuqqas ta' alternattivi u l-pjan jew il-proġett ikun meqjus neċessarju għal raġunijiet obbligatorji ta' interess pubbliku li jieħu l-preċedenza. F'tali każijiet, se jkun meħtieġ li jiġu implimentati miżuri kumpensatorji adegwati biex jiġi żgurat li l-koerenza globali tan-netwerk Natura 2000 tiġi protetta.

Fl-aħħar nett, huwa importanti li jiġi nnotat li l-proċedura ta' permessi skont id-Direttiva dwar il-Ħabitats mhijiex l-istess bħal dik prevista skont id-Direttiva dwar il-Valutazzjoni tal-Impatt Ambjentali (VIA) u d-Direttiva dwar il-Valutazzjoni Ambjentali Strateġika (VAS), anki jekk dawn jistgħu jkunu integrati (ara l-Kapitolu 7 għad-dettalji). Għall-kuntrarju tal-valutazzjonijiet VIA/VAS, li r-riżultat tagħhom jeħtieġ li jitqies meta tittieħed deċiżjoni għall-approvazzjoni tal-pjan jew il-proġett, il-konklużjonijiet tal-Valutazzjoni Xierqa huma definittivi u se jiddeterminaw jekk il-pjan jew il-proġett jistgħux jiġu awtorizzati.

2.4. Dispożizzjonijiet dwar il-protezzjoni tal-ispeċijiet

L-ewwel sett ta' dispożizzjonijiet taż-żewġ Direttivi tal-UE dwar in-Natura jittratta l-protezzjoni ta' ċerti speċijiet tul il-medda naturali kollha tagħhom tul l-UE, jiġifieri kemm ġewwa kif ukoll barra mis-siti tan-Natura 2000.

Ċerti speċijiet protetti huma potenzjalment vulnerabbli għal ċerti tipi ta' proġetti tal-infrastruttura tal-enerġija, bħal kejlbils tal-elettriku fl-ajru. Għalhekk, dawn id-dispożizzjonijiet iridu jitqiesu wkoll meta jqisu ċerti pjanijiet u proġetti f'żoni potenzjalment sensittivi barra mis-siti tan-Natura 2000 fil-qafas tal-proċeduri VIA/VAS

Id-dispożizzjonijiet dwar il-protezzjoni tal-ispeċijiet ikopru l-ispeċijiet kollha ta' għasafar selvaġġi li jinsabu fin-natura fl-UE kif ukoll speċijiet oħrajn elenkati fl-Anness IV u V tad-Direttiva dwar il-Ħabitats.

Fi ftit kliem dawn jeħtieġu li l-Istati Membri jipprojbixxu:

— it-tfixkil intenzjonat tagħhom matul it-tgħammir, it-trobbija, l-ibernazzjoni u l-migrazzjoni;

— id-deterjorament jew il-qerda ta' siti tat-tgħammir jew ta' postijiet ta' mistrieħ;

— il-qerda intenzjonata ta' bejtiet jew bajd, jew il-qlugħ mill-għeruq jew il-qerda ta' pjanti protetti.

It-termini eżatti huma stabbiliti fl-Artikolu 5 tad-Direttiva dwar l-Għasafar u l-Artikolu 12 (għall-annimali) u l-Artikolu 13 (għall-pjanti) tad-Direttiva dwar il-Ħabitats (20).

L-Artikolu 5 tad-Direttiva dwar l-Għasafar: Mingħajr preġudizzju għall-Artikoli 7 u 9, l-Istati Membri għandhom jieħdu l-miżuri meħtieġa biex jistabbilixxu sistema ġenerali ta' protezzjoni għall-ispeċi kollha tal-għasafar imsemmija fl-Artikolu 1, li tipprojbixxi partikolarment: (a) il-qtil u l-qabda intenzjonata bi kwalunkwe metodu; (b) il-qerda, jew il-ħsara intenzjonata lill-bejtiet u l-bajd tagħhom jew it-tneħħija tal-bejtiet tagħhom; (c) teħid tal-bajd tagħhom fis-salvaġġ u ż-żamma ta' dawn il-bajd anke jekk vojta; (d) it-tfixkil intenzjonat ta' dawn l-għasafar partikolarment waqt il-perjodu tat-tgħammir u tkabbir, sakemm dan it-tfixkil jista' jkun sinifikanti fil-kuntest tal-għanijiet ta' din id-Direttiva; (e) iż-żamma tal-għasafar ta' speċi li l-kaċċa u l-qabda tagħhom hija pprojbita; L-Artikolu 12 tad-Direttiva dwar il-Ħabitats: 1. l-Istati Membri għandhom jieħdu l-miżuri meħtieġa biex jistabbilixxu sistema ta' ħarsien strett tal-ispeċi tal-annimali msemmija fl-Anness IV (a) fil-firxa naturali tagħhom, u li jipprojbixxu: (a) l-forom kollha ta' qbid volontarju jew qtil ta' kampjuni minn dawn l-ispeċi fis-selvaġġ; (b) tfixkil volontarju ta' dawn l-ispeċi, speċjalment waqt il-perjodu tat-tgħammir, tkabbir, ibernazzjoni u migrazzjoni; (c) qerda volontarja jew teħid tal-bajd mis-selvaġġ; (d) deterjorament jew qerda ta' siti tat-tgħammir jew postijiet ta' mistrieħ. 2. Għal dawn l-ispeċi, l-Istati Membri għandhom jipprojbixxu ż-żamma, it-trasport u l-bejgħ jew skambju, u offerta għall-bejgħ jew skambju, ta' kampjuni meħuda mis-selvaġġ, ħlief għal dawk meħuda b'mod legali qabel ma tiġi implimentata din id-Direttiva 3. Il-projbizzjoni msemmija fil-paragrafu 1 (a) u (b) u fil-paragrafu 2 tgħodd għall-istadji kollha tal-ħajja tal-annimali li għalihom japplika dan l-Artikolu L-Artikolu 13 tad-Direttiva dwar il-Ħabitats 1. L-Istati Membri għandhom jieħdu l-miżuri meħtieġa biex jistabilixxu sistema għall-ħarsien strett ta' l-ispeċi tal-pjanti elenkati fl-Anness IV (b), u li jipprojbixxu: (a) il-ġbir, qtugħ, qlugħ mill-għeruq jew qerda intenzjonata ta' dawk il-pjanti fil-firxa naturali tagħhom fis-selvaġġ; (b) iż-żamma, it-trasport u l-bejgħ jew skambju, u l-offerta għall-bejgħ jew skambju, ta' kampjuni meħuda mis-selvaġġ, ħlief għal dawk meħuda b'mod legali qabel ma tiġi implimentata din id-Direttiva. 2. Il-projbizzjonijiet imsemmija fil-paragrafu 1 (a) u (b) jgħoddu għall-istadji kollha taċ-ċiklu bioloġiku tal-pjanti li għalihom jgħodd dan l-Artikolu.

F'ċerti ċirkustanzi jiġu permessi derogi għal dawn id-dispożizzjonijiet (eż. biex tiġi evitata ħsara serja lill-għelejjel, lill-bhejjem, lill-foresti, lis-sajd u lill-ilma) sakemm ma jkunx hemm soluzzjoni sodisfaċenti oħra u li l-konsegwenzi ta' dawn id-derogi ma jkunux inkompatibbli mal-għanijiet kumplessivi tad-Direttivi.

Il-kundizzjonijiet għall-applikazzjoni tad-derogi huma stabbiliti fl-Artikolu 9 tad-Direttiva dwar l-Għasafar u l-Artikolu 16 tad-Direttiva dwar il-Ħabitats. B'referenza għall-infrastrutturi tat-trażmissjoni tal-enerġija, jistgħu japplikaw primarjament raġunijiet relatati mal-“interessi tas-saħħa u s-sigurtà pubblika, jew għal raġunijiet obbligatorji oħrajn li huma konnessi mal-interess pubbliku” (ref. l-Artikolu 16(1c)).

3. IMPATTI POTENZJALI TA' FAĊILITAJIET TAT-TRAŻMISSJONI TAL-ENERĠIJA FUQ IN-NATURA 2000 U SPEĊIJIET PROTETTI TAL-UE

3.1. Introduzzjoni

Il-proġetti ta' infrastruttura tal-enerġija normalment ma jkunux ta' theddida kbira għall-bijodiversità. Hemm ħafna każijiet fejn żviluppi ddisinjati sew u f'sit xieraq m'għandhom l-ebda impatt jew impatt limitat biss. Hemm ukoll eżempji ta' fejn proġetti kienu ta' benefiċċju kumplessiv nett għan-natura, b'mod speċjali f'żoni fejn l-ambjent naturali huwa diġà mdgħajjef serjament. Iżda dan ma jneħħix l-obbligu li jiġu eżaminati, skont id-diversi proċeduri ta' valutazzjoni ambjentali legali fis-seħħ bħall-VIA/il-VAS u Valutazzjonijiet Xierqa (ara l-Kapitolu 7 għad-dettalji), l-effetti potenzjali li l-pjanijiet u l-proġetti individwali jista' jkollhom fuq l-ambjent naturali.

Dan il-kapitolu jirrieżamina t-tipi ta' impatti possibbli li l-infrastrutturi tal-enerġija jista' jkollhom fuq il-ħabitats u l-ispeċijiet protetti skont id-Direttivi dwar l-Għasafar u dwar il-Ħabitats. Dan jimmira li jipprovdi lill-iżviluppaturi, lill-operaturi tat-trażmissjoni tal-enerġija u lill-awtoritajiet rilevanti b'ħarsa ġenerali tat-tipi ta' impatti potenzjali li għandhom joqogħdu attenti għalihom meta jippreparaw pjanijiet jew proġetti ta' infrastruttura tat-trażmissjoni tal-enerġija; u meta jwettqu Valutazzjoni Xierqa skont il-proċedura ta' permessi prevista fl-Artikolu 6 tad-Direttiva dwar il-Ħabitats jew il-valutazzjoni skont id-Direttivi dwar il-VIA/VAS.

3.2. Il-ħtieġa għal approċċ fuq bażi ta' każ b'każ

Irid jiġi enfasizzat li l-effetti potenzjali huma dipendenti ħafna fuq id-disinn u l-post tal-infrastruttura tal-enerġija speċifika inkwistjoni u fuq is-sensittività tal-ħabitats u l-ispeċijiet protetti tal-UE preżenti. Huwa għalhekk li huwa essenzjali li kull pjan jew proġett jiġi eżaminat fuq bażi ta' każ b'każ.

Id-disinn ta' kull proġett ta' faċilità tat-trażmissjoni tal-enerġija, inklużi PCIs, se jiddependi, naturalment, minn firxa wiesgħa ta' fatturi, inklużi t-tip u l-volum ta' enerġija li tkun qiegħda tiġi trażmessa, l-ambjent riċeventi (eż. jekk hux fuq l-art jew fil-baħar), id-distanzi meħtieġa għat-trażmissjoni, u l-kapaċità meħtieġa għar-riċeviment jew il-ħżin. Il-proġetti jistgħu ma jikkonċernawx biss il-kostruzzjoni, iżda wkoll ir-restawr u/jew id-dekummissjonar ta' faċilità jew infrastruttura waħda jew aktar meħtieġa għat-trażmissjoni, ir-riċeviment jew il-ħżin tal-enerġija fuq l-art.

Fil-valutazzjoni tal-impatti potenzjali fuq in-natura u l-organiżmi selvaġġi huwa importanti li ma titqiesx biss l-infrastruttura prinċipali nnifisha, iżda wkoll l-installazzjonijiet u l-faċilitajiet assoċjati kollha bħal toroq ta' aċċess temporanji, faċilitajiet u ħżin tat-tagħmir tal-kuntratturi, strutturi tal-kostruzzjoni, pedamenti tal-konkrit, kejbils temporanji, ħama u żoni għall-ħamrija żejda eċċ. L-impatti jistgħu jkunu temporanji jew permanenti, fis-sit jew barra mis-sit, kumulattivi jew jistgħu joħorġu fi żminijiet differenti matul iċ-ċiklu tal-proġett (eż. matul il-fażijiet ta' kostruzzjoni, restawr, manutenzjoni u/jew dekummissjonar). Dawn il-fatturi kollha jridu jitqiesu.

Id-dispożizzjonijiet dwar il-protezzjoni tal-ispeċijiet tad-Direttivi tal-UE dwar in-Natura jridu jitqiesu meta jkun hemm riskju li l-pjan jew il-proġett ta' infrastruttura tal-enerġija jista' jikkawża l-mewt jew korriment, jew tfixkil intenzjonat matul it-tgħammir, it-trobbija, l-ibernazzjoni u l-migrazzjoni, jew id-deterjorament jew il-qerda ta' siti tat-tgħammir jew ta' postijiet ta' mistrieħ ta' speċijiet protetti taħt iż-żewġ Direttivi (eż. bħall-ajkli u l-mammiferi tal-baħar). Dan ir-reġim ta' protezzjoni stretta japplika tul il-pajsaġġ usa', jiġifieri kemm ġewwa kif ukoll barra s-siti tan-Natura 2000.

Miżuri ta' mitigazzjoni L-impatti negattivi msemmija f'dan il-kapitolu xi drabi jistgħu jiġu mmitigati b'mod effettiv. Il-mitigazzjoni tinvolvi l-introduzzjoni ta' miżuri fil-pjan jew il-proġett biex jiġu eliminati dawn l-effetti negattivi potenzjali jew jitnaqqsu għal livell fejn ma jkunux għadhom sinifikanti. Dan ifisser li dawn iridu jkunu marbuta direttament mal-impatti probabbli u abbażi ta' fehim sod tal-ispeċijiet/il-ħabitats ikkonċernati. Il-miżuri ta' mitigazzjoni jistgħu jinvolvu bidla fil-post tal-proġett, iżda dawn jistgħu jinvolvu wkoll modifika għad-daqs, id-disinn u l-konfigurazzjoni ta' diversi aspetti tal-infrastruttura tal-enerġija. Jew jistgħu jieħdu l-forma ta' aġġustamenti fiż-żmien matul il-fażijiet ta' kostruzzjoni u operazzjonali. Aktar dettalji, b'eżempji ta' miżuri ta' mitigazzjoni possibbli, jingħataw fil-kapitolu li jmiss.

3.3. Ħarsa ġenerali ta' impatti potenzjali fuq speċijiet u ħabitats protetti tal-UE

It-tip u l-iskala ta' impatt huma dipendenti ħafna fuq l-ispeċijiet u t-tipi ta' ħabitats protetti tal-UE preżenti fis-sit, l-ekoloġija, id-distribuzzjoni u l-istat ta' konservazzjoni tagħhom. B'hekk il-ħtieġa li kull pjan jew proġett jiġi eżaminat individwalment fuq bażi ta' każ b'każ. Dan li ġej huwa ħarsa ġenerali tal-aktar tipi frekwenti ta' impatti li jistgħu jseħħu:

3.3.1. Telf, degradazzjoni jew frammentazzjoni tal-ħabitat

Il-proġetti ta' infrastruttura tat-trażmissjoni tal-enerġija jistgħu jeħtieġu t-tbattil ta' art u t-tneħħija ta' veġetazzjoni tal-wiċċ (ħafna drabi msejħa bħala teħid dirett tal-art). Permezz ta' dan il-proċess ħabitats eżistenti jistgħu jiġu alterati, issirilhom ħsara, jiġu frammentati jew jinqerdu. L-iskala tat-telf u d-degradazzjoni tal-ħabitats tiddependi mid-daqs, il-post u d-disinn tal-proġett u s-sensittività tal-ħabitats affettwati.

Huwa importanti li jiġi nnotat li, filwaqt li t-teħid effettiv tal-art jista' jidher limitat, l-effetti indiretti jistgħu jkunu aktar mifruxa, b'mod speċjali fejn l-iżvilupp jinterferixxi ma' reġimi idroloġiċi jew proċessi ġeomorfoloġiċi, u l-kwalità tal-ilma jew tal-ħamrija. Tali effetti indiretti jistgħu jikkawżaw deterjorament, frammentazzjoni u telf serju tal-ħabitat, xi drabi anki meta dawn ikunu jinsabu pjuttost 'il bogħod mis-sit effettiv tal-proġett.

Is-sinifikanza tat-telf tiddependi wkoll mir-rarità u s-sensittività tal-ħabitats affettwati u/jew tal-importanza tagħhom bħala post ta' alimentazzjoni, tgħammir jew ibernazzjoni għall-ispeċijiet. Barra minn hekk, ir-rwol potenzjali ta' ċerti ħabitats bħala komponenti ta' kurituri jew passi importanti lejn it-tixrid u l-migrazzjoni, kif ukoll lejn aktar movimenti lokali bejn eż. siti ta' alimentazzjoni u tal-bejtiet, jeħtieġ li jitqies fil-valutazzjoni tas-sinifikanza ta' kwalunkwe telf jew degradazzjoni ta' ħabitat.

3.3.2. Tfixkil u spostament

It-tfixkil tal-ispeċijiet fis-siti abitwali tagħhom ta' tgħammir, alimentazzjoni jew mistrieħ, kif ukoll tul ir-rotot migratorji, jista' jwassal għal spostament u esklużjoni, u b'hekk telf ta' użu ta' ħabitat. L-ispeċijiet jistgħu jiġu spostati minn żoni fi ħdan jew madwar is-sit ta' proġett minħabba pereżempju traffiku miżjud, il-preżenza ta' persuni kif ukoll storbju, trab, tniġġis, dawl artifiċjali jew vibrazzjoni kkawżati matul jew wara x-xogħlijiet ta' kostruzzjoni.

L-iskala u l-grad ta' tfixkil, u s-sensittività tal-ispeċijiet affettwati, jiddeterminaw is-sinifikanza tal-impatt, bħalma jagħmlu d-disponibbiltà u l-kwalità ta' ħabitats xierqa oħrajn fil-viċin li jistgħu jakkomodaw lill-annimali spostati. Fil-każ ta' speċijiet rari u mhedda anki tfixkil żgħir jew temporanju jista' jkollu riperkussjonijiet serji għas-sopravivenza fit-tul tagħhom fir-reġjun.

3.3.3. Riskju ta' kolliżjoni u xokk elettriku

L-għasafar, u possibbilment il-friefet il-lejl, jistgħu jaħbtu ma' diversi partijiet ta' linji elettriċi fl-ajru u faċilitajiet elettriċi oħrajn fuq l-art. Il-livell ta' riskju ta' kolliżjoni jiddependi ħafna mill-post tas-sit u mill-ispeċijiet preżenti, kif ukoll minn fatturi ta' temp u ta' viżibbiltà u d-disinn speċifiku tal-linji elettriċi nfushom (b'mod speċjali fil-każ ta' xokk elettriku). L-ispeċijiet li jgħixu fit-tul, li għandhom rati ta' riproduzzjoni baxxi u/jew li huma rari jew jinsabu diġà fi stat ta' konservazzjoni vulnerabbli (bħall-ajkli, l-avultuni u ċ-ċikonji) jistgħu jkunu partikolarment f'riskju.

Ir-riskju ta' kolliżjoni u xokk elettriku tal-għasafar huwa eżaminat aktar fil-Kapitoli 4 u 5. Fir-rigward tal-friefet il-lejl, sfortunatament hemm nuqqas ġenerali ta' studji dwar ir-riskji u l-impatti potenzjali ta' kolliżjoni ma' linji elettriċi fl-ajru, minħabba d-diffikultajiet fil-monitoraġġ tal-mewt ta' annimali żgħar tul tali infrastrutturi lineari twali.

3.3.4. Effetti ta' ostaklu

Fil-każ tal-elettriku, infrastrutturi kbar tat-trażmissjoni, tar-riċeviment u tal-ħżin jistgħu jisfurzaw lill-ispeċijiet jaqbżu ż-żona għalkollox, kemm matul il-migrazzjonijiet u, aktar lokalment, matul attivitajiet regolari ta' tiftix ta' ikel. Jekk din hijiex problema jew le jiddependi minn firxa ta' fatturi bħad-daqs tas-substazzjoni, l-ispazju u r-rotot tal-kejbils tal-elettriku, il-portata tal-ispostament tal-ispeċijiet u l-abbiltà tagħhom li jikkumpensaw għal żieda fin-nefqa tal-enerġija kif ukoll il-livell ta' tfixkil ikkawżat mill-konnessjonijiet bejn is-siti ta' alimentazzjoni, mistrieħ u tgħammir.

Evidenzi ġodda li qed joħorġu li l-annimali jistgħu jitbeżżgħu mill-kejbils tal-elettriku minħabba li dawn jemettu leħħiet tal-UV inviżibbli għall-bnedmin kienu rrapportati minn diversi timijiet xjentifiċi. Studju (21) ispirat minn osservazzjonijiet li ċ-ċriev jevitaw linji elettriċi li jaqsmu t-tundra Artika twettaq minn tim internazzjonali ta' riċerkaturi. Minkejja li l-għarfien għadu limitat f'xi każijiet partikolari dan it-tip ta' evitar u frammentazzjoni huwa rilevanti meta tiġi stabbilita s-sinifikanza tal-impatt.

3.4. Distinzjoni bejn effetti sinifikanti u insinifikanti

L-identifikazzjoni tal-ispeċijiet u l-ħabitats li x'aktarx ikunu affettwati minn pjan jew proġett ta' infrastruttura tat-trażmissjoni tal-enerġija hija l-ewwel pass ta' kwalunkwe valutazzjoni tal-impatt, kemm jekk titwettaq skont l-Artikolu 6 tad-Direttiva dwar il-Ħabitats, jekk il-proġett jaffettwa sit tan-Natura 2000, jew skont id-Direttiva dwar il-VIA jew il-VAS jekk dan jaffettwa speċijiet protetti barra min-netwerk Natura 2000. Wara dan, ikun neċessarju li jiġi ddeterminat jekk l-impatt ikunx sinifikanti jew le. Il-proċedura legali għad-determinazzjoni tas-“sinifikanza” għall-pjanijiet jew il-proġetti li jaffettwaw b'mod speċifiku siti tan-Natura 2000 huma deskritti fil-Kapitolu 7. Hawnhekk, xi wħud mill-prinċipji ġenerali involuti fid-determinazzjoni tal-livell ta' “sinifikanza” fil-każ ta' organiżmi selvaġġi (irrispettivament minn jekk huwiex f'sit tan-Natura 2000 jew le) huma spjegati fil-qosor bl-għajnuna tal-fehim kumplessiv ta' dan il-kunċett.

Il-valutazzjoni tas-sinifikanza jeħtieġ li ssir fuq bażi ta' każ b'każ u fid-dawl tal-ispeċijiet u l-ħabitats potenzjalment affettwati. It-telf ta' ftit individwi jista' jkun insinifikanti għal xi speċijiet iżda jista' jkollu konsegwenzi serji għal oħrajn. Id-daqs tal-popolazzjoni, id-distribuzzjoni, il-medda, l-istrateġija ta' riproduzzjoni u t-tul tal-ħajja kollha se jinfluwenzaw is-sinifikanza tal-effetti. Dan x'aktarx li jvarja minn sit għal ieħor.

L-interkonnettività tal-effetti titqies ukoll, pereżempju art meqjusa weħidha tista' ma tkunx sinifikanti għal speċi partikolari, iżda meta kkombinata ma' riskji kbar ta' tfixkil jew spostament, dan jista' jnaqqas l-idoneità, u finalment ir-rata ta' sopravivenza, ta' dik l-ispeċi għal livell sinifikanti.

Il-valutazzjoni ta' sinifikanza jeħtieġ ukoll li titqies fuq skala ġeografika xierqa. Għal speċijiet migratorji li jivvjaġġaw fuq distanzi twal, l-impatt f'sit speċifiku jista' jkollu konsegwenzi għall-ispeċijiet fuq żona ġeografika ferm akbar. Bl-istess mod, għall-ispeċijiet residenti b'territorji kbar jew b'użijiet tal-ħabitat li jinbidlu, xorta waħda jista' jkun meħtieġ li jitqiesu l-impatti potenzjali fuq skala reġjonali, aktar milli lokali.

Finalment, il-kunsiderazzjonijiet preċedenti jenħtieġ li jkunu bbażati fuq l-aħjar data disponibbli. Dan jista' jeħtieġ stħarriġiet iddedikati fuq il-post jew programmi ta' monitoraġġ xi żmien qabel il-proġett.

3.5. Effetti kumulattivi

Jenħtieġ li jitqiesu l-valutazzjonijiet tal-effetti kumulattivi fid-determinazzjoni tal-impatti fuq is-siti tan-Natura 2000, kif meħtieġ mill-Artikolu 6(3) tad-Direttiva dwar il-Ħabitats. L-effetti kumulattivi tal-pjanijiet u l-proġetti ħafna drabi jistgħu jkunu importanti ħafna u jeħtieġ li jiġu vvalutati bir-reqqa. Dawn jistgħu jinħolqu meta diversi infrastrutturi tal-enerġija jkunu preżenti fi ħdan żona jew tul kuritur ta' rotta migratorja, jew meta proġett ta' infrastruttura tal-enerġija jseħħ fl-istess żona bħal tip ieħor ta' pjan jew proġett (eż. żviluppi industrijali oħra). L-effett kumulattiv huwa l-effett ikkombinat ta' dawn l-attivitajiet kollha meħuda flimkien. Jista' jkun li proġett wieħed ta' infrastruttura tal-enerġija, waħdu, ma jkollux effett sinifikanti, iżda jekk l-effetti tiegħu jiżdiedu ma' dawk ta' pjanijiet jew proġetti oħrajn fiż-żona, l-impatti kkombinati tagħhom jista' jkun sinifikanti.

Pereżempju, proġett ta' pipeline taż-żejt li jaqsam parti minn art mistagħdra jista' joħloq livell żgħir iżda aċċettabbli ta' degradazzjoni temporanja ta' ħabitat, li jinsab ferm fi ħdan il-kapaċità li jakkomoda dak il-ħabitat. Iżda, jekk l-art mistagħdra tkun soġġetta wkoll għal skema ta' drenaġġ tal-art u/jew proġett ta' kostruzzjoni ta' triq, l-effetti idroloġiċi ta' dawn il-proġetti kollha, meħuda flimkien, jistgħu jwasslu għat-telf, il-frammentazzjoni jew id-dessikazzjoni tiegħu. F'dan il-każ, filwaqt li l-impatt tal-ewwel u t-tieni proġetti, kull wieħed għalih waħdu, mhuwiex perċettibbli, l-impatt tat-tnejn meħuda flimkien jista' jkun sinifikanti. Dan jinfluwenza d-deċiżjoni tal-ippjanar għaż-żewġ proposti għal proġett.

L-impatti kumulattivi jeħtieġ li jitqiesu wkoll taħt il-proċeduri VIA/VAS.

Peress li l-iżviluppi fl-infrastruttura tal-enerġija mexjin b'pass mgħaġġel fl-UE kollha, huwa għaldaqstant importanti li l-effetti kumulattivi jiġu vvalutati sa mill-istadji bikrin ta' evalwazzjoni ambjentali aktar milli wieħed jaħseb dwarhom wara meta l-proċess ikun intemm u b'hekk jittawwal iż-żmien li fih jittieħdu deċiżjonijiet dwar il-kompatibbiltà tal-proposti tal-proġett mad-dispożizzjonijiet tal-liġijiet tal-UE.

4. IMPATTI POTENZJALI TAL-INFRASTRUTTURI TAL-GRILJI TAL-ELETTRIKU FUQ L-GĦASAFAR SELVAĠĠI

4.1. Introduzzjoni

Il-kapitolu preċedenti pprovda ħarsa ġenerali tat-tipi ta' effetti potenzjali li għandha tingħata attenzjoni għalihom fl-iżvilupp ta' proġetti tal-infrastruttura tal-enerġija, b'mod partikolari fi u madwar siti tan-Natura 2000 u fil-viċinanzi ta' żoni sensittivi oħrajn użati mill-ispeċijiet li huma protetti skont iż-żewġ Direttivi tal-UE dwar in-natura.

Dan il-kapitolu jikkonċentra fuq l-analiżi tal-effetti potenzjali tal-infrastruttura tal-elettriku b'mod partikolari fuq l-għasafar Ewropej selvaġġi. Dan huwa suġġett li rċieva ħafna attenzjoni fis-snin reċenti u wieħed fejn l-effetti jistgħu jkunu aktar frekwenti u aktar sinifikanti milli għal tipi oħrajn ta' infrastrutturi tal-enerġija terrestri.

4.2. Infrastrutturi tal-grilja tal-elettriku

Għall-kuntrarju ta' kommoditajiet oħrajn, l-elettriku ma jistax jinħażen, għalhekk jeħtieġ li jiġi prodott u ttrasportat lill-utenti f'ħin reali. Is-sistema tat-trażmissjoni elettrika hija konsegwentement aktar kumplessa u dinamika minn sistemi tal-utilitajiet oħrajn bħall-ilma u l-gass naturali. Ladarba l-elettriku jkun ġie ġġenerat f'faċilità tal-enerġija, linji tat-trażmissjoni b'vultaġġ għoli (110 - 750 kV fl-Ewropa, ENTSO, 2012) iġorru ammonti kbar ta' elettriku tul distanzi twal lejn substazzjonijiet. Mis-substazzjonijiet, il-linji elettriċi ta' distribuzzjoni b'vultaġġ medju (1 – 60 kV) u b'vultaġġ baxx (1 kV >) iġorru l-elettriku lill-konsumaturi residenzjali u kummerċjali.

Figura 3

(USDA, 2009)

Is-sistema tal-elettriku hija konnessa sew. Il-grilja tat-trażmissjoni ma tinkludix biss linji tat-trażmissjoni li jmorru mill-impjanti tal-enerġija lejn iċ-ċentri tat-tagħbija, iżda wkoll minn linja tat-trażmissjoni lejn linja tat-trażmissjoni, u b'hekk tiġi pprovduta sistema li tgħin tiżgura fluss bla xkiel tal-enerġija. Jekk linja tat-trażmissjoni titwaqqaf milli taħdem f'parti waħda tal-grilja tal-enerġija, l-enerġija normalment tiġi dirottata lejn linji elettriċi oħrajn sabiex tkun tista' tkompli tiġi kkunsinnata lill-klijent (PSCW, 2009).

L-enerġija elettrika tista' tiġi trażmessa permezz ta' linji fl-ajru jew kejbils taħt l-art, bl-użu ta' kurrent alternat jew dirett. Fil-każijiet kollha, il-vultaġġi jkunu għolja minħabba li jipprovdu aktar effiċjenza fuq distanzi twal (tipikament aktar minn 600 km). Il-linji fl-ajru b'kurrenti alternati (linji AC) huma l-mod tradizzjonali kif tiġi trażmessa l-enerġija elettrika (EASAC, 2009).

Il-vantaġġ ta' linji fl-ajru minflok kejbils taħt l-art huma li, sa issa, il-kostijiet tal-bini ta' linji fl-ajru kien anqas b'mod sinifikanti mill-installazzjoni ta' kejbils taħt l-art, u l-kapaċità tagħhom kienet ogħla. It-tul tal-ħajja mistenni tal-linji fl-ajru huwa għoli u jista' jkun sa 70 jew 80 sena. L-iżvantaġġi prinċipali ta' linji fl-ajru huma l-użu tal-art tagħhom, l-impatti viżivi u ambjentali differenti tagħhom (EASAC, 2009) (22).

L-istrutturi tal-linja tat-trażmissjoni jappoġġaw mill-anqas ċirkwit three-phase wieħed. Dawn għandhom tliet kondutturi enerġizzati (aktar jekk ragruppati), u jista' jkollhom ert wieħed jew tnejn (normalment imsejħa wajers statiċi) installati fuq il-kondutturi tal-phase għall-protezzjoni mis-sajjetti. L-istrutturi tal-linja tad-distribuzzjoni jistgħu jappoġġaw varjetà ta' konfigurazzjonijiet ta' konduttur (APLIC, 2006).

Ħafna linji elettriċi fl-ajru kummerċjali AC jużaw ċerta forma ta' struttura ta' support li magħhom jitwaħħlu iżolaturi u kondutturi tal-elettriku. L-istrutturi ta' support jistgħu jikkonsistu minn arbli tal-injam, strutturi tal-azzar vojta minn ġewwa jew kannizzata, arbli tal-konkos imsaħħaħ bl-azzar, jew arbli komposti magħmula mill-fibra tal-ħġieġ jew materjali oħrajn. L-iżolaturi huma magħmula mill-porċellana jew minn materjali polimeri li normalment ma jikkonduċux l-elettriku. Il-kondutturi tal-elettriku normalment jiġu mmanifatturati mir-ram jew l-aluminju (Bayle, 1999, Janss, 2000, APLIC, 2006).

Is-sistemi three phase jintużaw kemm għal-linji ta' distribuzzjoni kif ukoll tat-trażmissjoni. Wieħed mill-benefiċċji primarji tas-sistemi three-phase hija l-abbiltà li jiġu kkunsinnati ammonti kbar ta' enerġija fuq distanzi twal (APLIC, 2006).

4.3. Impatti negattivi potenzjali tal-infrastruttura tal-elettriku fuq l-għasafar selvaġġi

Dan li ġej jipprovdi ħarsa ġenerali tat-tipi prinċipali ta' impatti fuq l-ispeċijiet tal-għasafar selvaġġi. Ċerti speċijiet Ewropej protetti huma aktar vulnerabbli b'mod ċar għal ċerti tipi ta' impatti – b'mod speċjali mix-xokk elettriku u l-kolliżjoni – minħabba d-daqs, il-morfoloġija, l-imġiba u d-distribuzzjoni tagħhom.

It-tabella fl-Anness 2 tippreżenta lista prijoritizzata sistematika ta' impatti ta' interazzjonijiet tal-popolazzjonijiet tal-għasafar/linji elettriċi (Birdlife, 2013). Din it-tabella ma timplikax li dawn l-impatti se jseħħu kif deskritt fiċ-ċirkustanzi kollha. Ħafna se jiddependi mill-ispeċijiet partikolari u ċ-ċirkustanzi partikolari f'kull każ individwali u mid-disponibbiltà tal-miżuri korrettivi għall-mitigazzjoni tagħhom.

Għaliex ċerti speċijiet tal-għasafar huma aktar vulnerabbli għal-linji elettriċi minn oħrajn? Dan huwa ħafna drabi minħabba l-karatteristiċi fiżjoloġiċi, komportamentali u ekoloġiċi li ġejjin: — Daqs tal-ġisem kbir; — Viżjoni 'l quddiem dgħajfa; — Preferenza għal attività billejl; — “Ma jtirux sew”, għasafar b'anqas manuvrabbiltà (kolliżjoni); — Nuqqas ta' esperjenza fit-titjir, għasafar żgħar (xokk elettriku u kolliżjoni); — Preferenza għal postijiet elevati għall-mistrieħ, għat-tperriċ jew għall-bejtiet; — Preferenza għal ħabitats miftuħa mingħajr siġar (xokk elettriku); — Mġiba ta' aggregazzjoni; — Speċijiet suxxettibbli għat-tfixkil; — Preferenza għal ħabitats f'altitudni baxxa (jiġifieri fir-rigward ta' densità ogħla ta' grilja tal-elettriku); — Speċijiet rari u mhedda (akkoppjament ma' densità baxxa, fekondità baxxa eċċ., ara hawn taħt); — Speċijiet ta' densità baxxa (b'potenzjal ta' sostituzzjoni baxx); — Speċijiet b'potenzjal riproduttiv baxx (permezz taż-żieda fil-mortalità tal-adulti jkun meħtieġ aktar żmien għall-irkupru mit-telf fil-popolazzjoni); — Speċijiet b'fekondità baxxa, mortalità baxxa, stennija ta' ħajja twila (permezz ta' tnaqqis fil-potenzjal ta' ħut matur matul telf kostanti fil-popolazzjoni) — Migranti interkontinentali fuq distanzi twal (skala spazjali kbira u livell differenti ħafna ta' mitigazzjoni tal-impatti tal-linja elettrika).

4.3.1. Xokk elettriku

Ix-xokk elettriku jista' jkollu impatt kbir fuq diversi speċijiet tal-għasafar, u jikkawża l-mewt ta' eluf ta' għasafar fis-sena (23). Ix-xokk elettriku jista' jseħħ meta għasfur imiss iż-żewġ kondutturi tal-phase jew konduttur wieħed u apparat ertjat fl-istess ħin, b'mod speċjali meta r-rix ikun imxarrab (Bevanger, 1998). L-ispeċijiet li huma affettwati partikolarment b'mod frekwenti mix-xokk elettriku jinkludu Ciconiiformes; Falconiformes, Strigiformes u Passeriformes (Bevanger, 1998) – ara t-tabella hawn taħt.

Hemm kunsens qawwi li r-riskju għall-għasafar jiddependi mill-kostruzzjoni teknika u d-disinn dettaljat tal-faċilitajiet tal-enerġija. B'mod partikolari, ir-riskju ta' xokk elettriku huwa għoli b'arbli tad-dawl b'vultaġġ medju “b'inġinerija dgħajfa” (“killer poles”) (BirdLife International, 2007).

Il-fatturi li jinfluwenzaw il-probabbiltà tax-xokk elettriku tal-għasafar jinkludu dan li ġej:

— Morfoloġija tal-għasafar: L-għasafar il-kbar huma l-aktar vulnerabbli minħabba li l-probabbiltà tal-firxa tal-komponenti elettriċi ma' ġwienaħ miftuħa jew partijiet oħrajn tal-ġisem hija ogħla milli għal għasafar żgħar (Olendorff et al., 1981; APLIC, 2006).

— Imġiba tal-għasafar: L-għasafar li jużaw l-arbli tad-dawl biex jieqfu, jistrieħu u jbejtu fuqhom huma aktar vulnerabbli (Bevanger, 1998). L-ispeċijiet li jbejtu fuq l-art (bugħadam u ċerti kokki) jidhru li ma jiħdux xokk elettriku b'mod frekwenti minħabba li dawn tipikament jikkaċċjaw waqt li jkunu qed itiru u jieqfu fuq l-art jew viċin tagħha (Benson, 1981).

— Tip u konfigurazzjoni tal-arblu: — Ħafna mill-inċidenti iseħħu f'arbli tad-dawl ta' linji tad-distribuzzjoni b'vultaġġ medju (1 kV sa 60 kV), u dan minħabba l-ispazju żgħir bejn il-partijiet differenti (Haas & Nipkow, 2006). — L-arbli b'funzjoni speċjali (arbli ta' tensjoni, arbli tat-traspożizzjoni, arbli ta' ġunzjoni jew unitajiet ta' transformers) joħolqu ferm aktar vittmi minn sempliċi strutturi tanġenzjali (Demeter et al., 2004). — López-López u l-kollegi tiegħu (2011) urew li l-inċidenti tal-għasafar setgħu jitnaqqsu b'mod drammatiku bil-modifika tal-arbli perikolużi u ddisinjati ħażin.

— Fatturi ambjentali: — Abbondanza ta' priża: in-numru ta' tajr tal-priża li jieħdu xokk elettriku jiżdied hekk kif in-numru ta' annimali tal-priża jiżdied (Benson, 1981; Guil et al., 2011). — Struttura u kopertura tal-veġetazzjoni: l-istruttura tal-veġetazzjoni tista' taffettwa d-disponibbiltà tal-priża u l-prestazzjoni ta' tiftix ta' ikel tal-predatur (Guil et al., 2011). — Ħabitat: l-għasafar b'mod aktar ta' spiss jużaw u jieħdu xokk elettriku fuq arbli tad-dawl f'żoni fejn il-postijiet tat-tperriċ huma rari, eż. bwar, artijiet mistagħdra (Haas et al., 2005; Lehman et al., 2007). — Topografija: Fil-każ ta' xokk elettriku, it-topografija taffettwa fejn l-għasafar se jieqfu u jistrieħu, u l-għoli tal-veġetazzjoni jaffettwa d-disponibbiltà tal-perċi naturali fiż-żona. Ir-rati ta' mortalità għall-ajkli żdiedu mal-inklinazzjoni grafika, possibbilment minħabba d-drawwa ta' kaċċa minn fuq il-perċi. L-istudji wrew li l-istrutturi għolja għall-wajers tal-elettriku li jinsabu f'siti dominanti, imdawra minn xaqlibiet għolja, għandhom tendenza li jipproduċu rati ogħla ta' xokk elettriku. (Guil et al., 2011)

— Sess: Fi ħdan l-istess speċijiet, in-nisa akbar fid-daqs huma aktar mhedda minn xokk elettriku (Ferrer & Hiraldo, 1992).

— Età: Għasafar li għadhom qed jikbru u immaturi huma aktar probabbli li jieħdu xokk elettriku mill-adulti. Dan x'aktarx minħabba n-nuqqas ta' esperjenza fl-illandjar u t-tlugħ (Benson, 1981; Harness, 1997; Bevanger, 1998; Harness u Wilson, 2001; Janss u Ferrer, 2001; González et al., 2007).

— Spazjali: F'ċerti oqsma ewlenin għall-għasafar, ir-rata ta' xokk elettriku hija ogħla milli f'żoni b'densità baxxa (eż. żoni ta' tnissil ta' densità għolja, żoni ta' tixrid, siti ta' kongregazzjoni, żoni ta' konġestjoni) (González et al., 2006; Cadahia et al., 2010).

— Staġjonali: Ħafna mill-inċidenti jiġu rrapportati lejn l-aħħar tas-sajf, mill-perjodu meta ferħ ta' għasfur jkun għadu kemm beda jista' jtir jew meta jibda jtir. L-ajkli l-kbar huma aktar mhedda fil-ħarifa u x-xitwa forsi minħabba li r-rix jixxarrab matul temp kiesaħ ħafna (xita, borra), li huwa importanti immens għar-riskju ta' xokk elettriku. (Benson, 1981; Bevanger, 1998; Lasch et al., 2010; Manville, 2005; Lehman et al., 2007)

— Id-direzzjoni tar-riħ prevalenti relatata mat-traversa tista' tikkontribwixxi wkoll għax-xokkijiet elettriċi ta' tajr tal-priża. Huwa ssuspettat li l-arbli bi planki orizzontali perpendikulari għar-riħ prevalenti pproduċew anqas imwiet ta' ajkli minn dawk bi planki dijagonali jew paralleli għar-riħ, minħabba d-diffikultajiet assoċjati mat-tlugħ u l-illandjar f'riħ trasversali. (Nelson u Nelson (1976))

It-tabella li ġejja tipprovdi ħarsa ġenerali tal-familji ta' għasafar Ewropej li ġew identifikati bħala vulnerabbli għax-xokk elettriku u/jew il-kolliżjoni (Birdlife, 2013).

Tabella 1

Severità tal-impatti fuq il-popolazzjonijiet tal-għasafar tal-mortalità minħabba xokk elettriku u kolliżjoni ma' linji elettriċi għal familji tal-għasafar differenti fl-Ewrasja

Il-familji tal-għasafar fl-Ewrasja identifikati bħala vulnerabbli għax-xokk elettriku u l-kolliżjoni b'mod internazzjonali Inċidenti minħabba xokk elettriku Inċidenti minħabba kolliżjoni Bugħaddasa (Gaviidae) u Blonġuni (Podicipedidae) 0 II Tjur li jbejtu fuq l-irdum, Għasafar tal-baħar (Procellariidae) 0 II Suli (Sulidae) 0 I Pellikani (Pelicanidae) I II-III Marguni (Phalacrocoracidae) I I Russetti, Kappuni (Ardeidae) I II Ċikonji (Ciconidae) III II Ibisi (Threskiornithidae) I II Flamingos (Phoenicopteridae) 0 II Papri, Wiżż, Ċinji, Serri (Anatidae) 0 II Tajr tal-priża (Accipitriformes u Falconiformes) II-III I-II Ħaġliet, Summien, Faġani (Galliformes) 0 II-III Ralli, Gallozzi, Tiġieġ tal-baħar (Rallidae) 0 II Għerieneq (Gruidae) 0 III Pitarruni (Otidae) 0 III Purċinelli (Charadriidae + Scolopacidae) I II-III Għasafar tal-ħatfa (Sterkorariidae) u Gawwi (Laridae) I II Għasafar tal-baħar (Sternidae) 0-I I-II Għasafar tat-Tramuntana (Alcidae) 0 I Faġani tar-ramel (Pteroclididae) 0 II Bċieċen, Ħamiem (Columbidae) I-II II Daqquq (Cuculidae) 0 I-II Kokki (Strigiformes) II-III II Buqrajq (Caprimulgidae) u Runduni (Apodidae) 0 I-II Daqquq tat-toppu (Upudidae) u Għasafar ta' San Martin (Alcedinidae) I I-II Qerd in-naħal (Meropidae) 0-I I-II Farruġ (Coraciidae) I-II I-II Bulebbieta (Picidae) I I-II Għarab, Ċawluni, Sultan iċ-Ċawl (Corvidae) II I-II Għasafar tal-għana ta' daqs medju jew żgħar (Passeriformes) I I-II 0= l-ebda inċident irrapportat jew probabbli; I= inċidenti rrapportati, iżda l-ebda theddida evidenti għall-popolazzjoni tal-għasafar; II= ħafna inċidenti reġjonalment jew lokalment, iżda mingħajr impatt sinifikanti fuq il-popolazzjoni kumplessiva tal-ispeċijiet; III= l-inċidenti huma fattur ewlieni tal-mortalità, li thedded speċijiet bl-estinzjoni, reġjonalment jew fuq skala akbar.

4.3.2. Kolliżjoni

Il-kolliżjonijiet mal-linji elettriċi jikkawżaw il-mewt ta' miljuni ta' għasafar madwar id-dinja u jistgħu jikkawżaw mortalità għolja f'ċerti speċijiet ta' għasafar (Bevanger 1994, 1998; Janss 2000; APLIC, 2006; Drewitt u Langston, 2008; Jenkins et al., 2010; Martin, 2011; Prinsen et al., 2011). Data empirika u kunsiderazzjonijiet teoretiċi jindikaw li l-ispeċijiet b'karga tal-ġwienaħ għolja u aspett baxx ikollhom riskju għoli ta' kolliżjoni ma' linji elettriċi. Dawn l-għasafar huma kkaratterizzati minn titjira rapida, u l-kombinazzjoni ta' ġisem tqil u ġwienaħ żgħar tirrestrinġi reazzjonijiet fil-pront għal ostakli mhux mistennija (Bevanger, 1998). Meta n-numru ta' vittmi ta' kolliżjoni rrapportati jitqies relattiv għall-abbundanza u d-daqs tal-popolazzjoni tal-ispeċijiet ikkonċernati, ċerti speċijiet ta' Galliformes, Gruiformes, Pelecaniformes u Ciconiiformes jidhru li huma affettwati f'numri għolja b'mod sproporzjonat (Bevanger, 1998) - ara t-Tabella 1.

Il-fatturi li jinfluwenzaw il-kolliżjoni jinkludu dan li ġej:

— Morfoloġija tal-għasafar: L-għasafar b'massa tal-ġisem għolja u ġwienaħ u dnieb relattivament qosra, deskritti bħala “għasafar li ma jtirux sew,” huma l-aktar f'riskju ta' kolliżjoni (Bevanger, 1998; Janss, 2000).

— Fiżjoloġija tal-għasafar: Ċerti speċijiet tal-għasafar ikunu mill-anqas temporanjament għomja fid-direzzjoni tal-ivvjaġġar (Martin, 2011).

— Imġiba tal-għasafar: — L-imġiba ta' aggregazzjoni, fejn l-ispeċijiet li jagħmlu movimenti f'qatgħa ta' kuljum tul linji elettriċi lejn u minn żoni ta' alimentazzjoni, bejtiet, u mistrieħ ikunu partikolarment vulnerabbli (Janss, 2000). — L-ispeċijiet tal-għasafar li jtiru regolarment fil-baxx mal-lejl jew fl-għabex huma aktar suxxettibbli għall-kolliżjoni mill-ispeċijiet li jtiru l-aktar matul il-ġurnata.

— Jenħtieġ li jitqiesu wkoll fatturi oħrajn bħall-kundizzjonijiet tat-temp, il-konfigurazzjoni tal-linja, ir-rotot tal-linji, l-użu tal-ħabitats, il-veġetazzjoni tul il-linji, it-topografija, it-tfixkil, l-għażla tar-rotot migratorji u ż-żoni ta' tperriċ temporanju.

Ix-xokk elettriku u l-kolliżjoni tal-għasafar jikkawżaw telf ekonomiku Il-qtugħ ikkawżat mill-għasafar inaqqas l-affidabbiltà tal-enerġija u jżid il-kostijiet tal-kunsinna tal-enerġija. Ċertu qtugħ jista' jkollu impatt biss fuq ċerti klijenti b'mod temporanju, madankollu dan xorta waħda jista' jaffettwa l-affidabbiltà tas-servizz ta' utilità u l-garanziji tal-klijent. Qtugħ akbar jista' jkollu konsegwenzi drammatiċi u jista' jikkawża telf ekonomiku sinifikanti lil kumpaniji tal-utilitajiet u lil konsumaturi (APLIC, 2006). Il-kostijiet assoċjati mal-qtugħ relatat mal-għasafar jinkludu dawk relatati ma': — Dħul mitluf, — Restawr tal-enerġija, — Tiswija ta' tagħmir, — Tneħħija ta' bejtiet u miżuri oħrajn ta' kontroll tal-ħsara mill-annimali, — Ħin amministrattiv u maniġerjali, — Servizz mitluf għall-klijenti u perċezzjoni pubblika negattiva, u — Affidabbiltà mnaqqsa tas-sistema elettrika (APLIC, 2006).

4.3.3. Telf u frammentazzjoni tal-ħabitat

Il-kurituri miftuħa bid-drittijiet ta' mogħdija tul il-linji elettriċi jistgħu jifframmentaw il-foresti u ħabitats naturali oħrajn. Il-linji elettriċi jistgħu jirriżultaw ukoll f'telf tal-ħabitat billi jikkawżaw nar aċċidentali fil-foresti (Rich et al., 1994). Filwaqt li t-teħid effettiv tal-art mill-infrastruttura tal-elettriku jista' jkun relattivament żgħir, dan madankollu jista' jkun sinifikanti jekk dak it-telf iseħħ f'ħabitat ewlieni għal speċi partikolari, jew jekk ikun hemm effetti kumulattivi li jirriżultaw għal proġetti oħrajn fl-istess żona u jkollhom għalhekk jiġu eżaminati fuq bażi ta' każ b'każ.

4.3.4. Tfixkil/spostament

Matul il-fażi tal-kostruzzjoni u matul il-manutenzjoni tal-linji elettriċi, ċerta qerda u alterazzjoni tal-ħabitat isseħħ b'mod inevitabbli (van Rooyen, 2004; McCann, 2005). Il-linji elettriċi fuq l-art jistgħu jwasslu għat-telf ta' żoni ta' alimentazzjoni li jistgħu jintużaw f'postijiet ta' tgħammir kif ukoll f'ħabitats ta' tperriċ u dawk użati fix-xitwa. Pereżempju, studji reċenti wrew li l-preżenza ta' linja elettrika influwenzat id-direzzjoni tat-titjira tal-Pitarruni u rrestrinġiet l-użu ta' ħabitats xierqa (Raab et al., 2010), u li l-linji elettriċi tat-trażmissjoni jiġu evitati mill-Pitarri, peress li dan huwa l-aktar fattur importanti li jiddetermina d-densitajiet tat-tgħammir f'siti b'ħabitats xierqa għall-ispeċijiet (Silva, 2010; Silva et al., 2010).

4.3.5. Kampijiet elettromanjetiċi

Il-kurrenti kollha tal-elettriku, inklużi dawk li jgħaddu mil-linji elettriċi, jiġġeneraw kampijiet elettromanjetiċi (EMFs). Għalhekk, ħafna speċijiet tal-għasafar, bħall-bnedmin, huma esposti għall-EMFs matul ħajjithom (Fernie and Reynolds, 2005). Teżisti firxa wiesgħa ta' riċerka u kontroversja dwar jekk l-esponiment għall-EMFs jaffettwax jew le s-sistemi ċellulari, endokrinali, immuni, u riproduttivi tal-vertebrati. Ir-riċerka li teżamina l-effetti tal-EMFs fuq l-għasafar tindika li l-esponiment għall-EMF ta' għasafar ġeneralment jibdel, iżda mhux dejjem b'mod konsistenti, l-imġiba, is-suċċess riproduttiv, it-tkabbir u l-iżvilupp, il-fiżjoloġija u l-endokrinoloġija, u l-istress ossidattiv tagħhom (Fernie, 2000; Fernie u Reynolds, 2005).

4.4. Effetti pożittivi potenzjali tal-infrastruttura tal-elettriku fuq l-għasafar selvaġġi

Il-linji elettriċi, it-torrijiet, u l-arbli ta' distribuzzjoni tal-elettriku jista' jkollhom ukoll numru ta' effetti ta' benefiċċju għall-ispeċijiet tal-għasafar selvaġġi. Pereżempju dawn jistgħu joffru:

— Sottostrat tat-tgħammir, sit tal-bejta: Hemm diversi raġunijiet għaliex l-għasafar xi drabi jgħammru fuq strutturi tal-elettriku inklużi: nuqqas ta' siti alternattivi tal-bejtiet bħal siġar u rdumijiet; l-istrutturi elettriċi joffru pjattaforma sikura minn predaturi mammiferi u robusta fejn l-għasafar jistgħu jibnu l-bejtiet tagħhom (van Rooyen, 2004; McCann, 2005). L-istrutturi utilitarji jistgħu jipprovdu sottostrati tal-bejtiet f'ħabitats fejn l-elementi naturali jkunu skarsi, u joffru ċerta protezzjoni u b'hekk jiffaċilitaw l-espansjoni tal-firxa ta' ċerti speċijiet jew iżidu d-densità lokali ta' ċerti speċijiet, (APLIC, 2006).

— Postijiet ta' tperriċ, mistrieħ u kaċċa: L-avultuni u ċ-ċikonji ħafna drabi jfittxu strutturi tal-linji elettriċi għall-mistrieħ peress li dawn ikunu aktar protetti minn temp kiefer u predaturi tal-art. Il-preżenza tal-arbli tal-elettriku f'ħabitats ta' art miftuħa hija ta' benefiċċju għal ċertu tajr tal-priża peress li jipprovdu perċi b'visti ta' kontroll taż-żoni tal-kaċċa. L-istrutturi tal-linji elettriċi f'żoni relattivament mingħajr siġar għamlu miljuni ta' kilometri ta' ħabitat xieraq disponibbli għall-kaċċa minn fuq perċa (Olendoff et al., 1980).

— Ġestjoni tal-ħabitat: Il-linji elettriċi jistgħu jipprovdu wkoll ħabitat kontinwu għall-ispeċijiet li jeħtieġu veġetazzjoni baxxa. Ir-riċerka mwettqa fl-Istati Uniti wriet li d-drittijiet ta' mogħdija tul linji tal-utilitajiet jipprovdu ħabitat għall-ispeċijiet tal-għasafar li qed jonqsu (Confer & Pascoe, 2003; Askins, 2012).

Il-proġett ELIA / RTE LIFE+: l-għoti ta' benefiċċji lin-natura (24) ELIA (operatur tas-sistema ta' trażmissjoni tal-elettriku b'vultaġġ għoli fil-Belġju), u RTE (operatur tas-sistema ta' trażmissjoni tal-elettriku fi Franza) mexxew proġett ta' 5 snin (2011-2017) biex jiġġestixxu u jirrestawraw aktar minn 300 ettaru taħt linji elettriċi fl-ajru b'vultaġġ medju u għoli f'Walloon u fi Franza. Dan il-proġett jispjega l-miżuri ta' konservazzjoni tan-natura, u kif il-partijiet ikkonċernati tal-enerġija jistgħu jieħdu l-iżvilupp tal-infrastruttura bħala opportunità għall-benefiċċju tal-bijodiversità. Vaski (objettiv: 100 vaska fiż-żona tal-proġett ta' 130 km) Kull fejn il-ħamrija tkun xierqa (preżenza ta' saff impermeabbli: pit, tafal abjad u ħamrija żejtnija taflija) u primarjament f'żoni li joffru potenzjal tajjeb għal ċerti speċijiet rari, tħaffru vaski jew inbnew digi fuq kanali tad-drenaġġ għal żoni tal-għargħar ta' mill-anqas 25 m2 (daqs minimu biex jiġi limitat il-proċess ta' mili bil-ħama, jiġifieri mili naturali ta' vaski bil-weraq). In-netwerk ta' vaski intraforestali se jippermetti l-kolonizzazzjoni ta' amfibji, mazzarelli, damiġelli, Dytiscidae u għasafar tal-artijiet mistagħdra u jipprevjeni li l-popolazzjonijiet isiru iżolati. Ġonna b'siġar tal-frott (objettiv: 20 ettaru bi 8 000 siġra) Numru ta' speċijiet rari ħafna u lokali ta' siġar tal-frott, prinċipalment Lanġas Selvaġġ Ewropew (Pyrus pyraster), tuffieħ selvaġġ Ewropew (Malus sylvestris) u naspli komuni (Mespilus germanica), speċijiet ta' daqs żgħir, tħawlu taħt linji elettriċi fl-ajru. Il-preżenza tagħhom iġġib diversità lill-meded ta' siġar u anki kenn u ikel għal firxa wiesgħa ta' fawna lokali (annimali kbar, għasafar u insetti). Mergħat ta' fjuri sempliċi (objettiv: 20 ha) Inħolqu mill-ġdid mergħat ta' fjuri sempliċi fit-toroq ta' aċċess għal-linji elettriċi b'vultaġġ għoli li jintużaw bħala refuġju għal flora rari, insetti, għasafar u mammiferi żgħar. Il-ħsad regolari u t-tneħħija tal-veġetazzjoni maħsuda se jdgħajfu l-ħamrija u jippermettu li jerġgħu jidhru pjanti rari jew mitlufa. F'każijiet estremi, il-mergħat ta' fjuri nħolqu mill-ġdid bit-tiżrigħ ta' żrieragħ minn varjetajiet tal-pjanti lokali Torbieri u xagħri (objettiv: restawr u ġestjoni xierqa ta' 20 ettaru addizzjonali) Ir-restawr ta' artijiet mistagħdra u xagħri taħt linji elettriċi huwa possibbli permezz tat-tneħħija tas-saff tal-wiċċ tal-ħamrija, fejn jiġi promoss l-iżvilupp ta' speċijiet pijunieri mill-bank tat-tiżrigħ inattiv sottostanti. F'xi wħud miż-żoni, il-livell tal-ilma ġie rrestawrat lokalment ukoll bl-issiġillar tal-kanali, filwaqt li ġew irrivitalizzati x-xagħri u t-torbieri mistagħdra. L-objettiv huwa li jinżammu u jitjiebu skambji ta' pjanti u annimali bejn torbieri u xagħri eżistenti, inklużi dawk irrestawrati reċentement. Ragħa (objettiv: ġestjoni ta' 20 ettaru permezz ta' ragħa u 20 ettaru permezz ta' ħsad) Ir-ragħa appoġġa r-restawr ta' torbieri, xagħri, mergħat mhux iffullati u qigħan ta' widien li ġarrbu ħsara, bl-għajnuna fis-soluzzjoni tal-problema ta' speċijiet inattivi bħal ħaxix tax-xagħri. F'każijiet oħrajn (mergħat tal-ħuxlief, xagħri xotti, mergħat mhux iffullati), il-ħsad (permezz ta' kuntratti ma' bdiewa lokali), adattat f'termini ta' perjodi u ritmu, għen fiż-żamma tal-veġetazzjoni fil-livell it-tajjeb għal diversità ta' speċijiet ta' pjanti, insetti u rettili. Speċijiet invażivi (objettiv: trattament ta' 20 sa 30 ettaru) Taħt il-proġett, it-tkabbir ta' speċijiet tal-pjanti fil-lista ta' Walloon ta' speċijiet invażivi nqered jew inġieb taħt kontroll, b'mod partikolari, iċ-ċirasa sewda (Prunus serotina), il-lelà tas-sajf (Buddleja davidii), il-Heracleum mantegazzianum, l-Impatiens glandulifera, il-lewża tar-raba' Ġappuniża (Fallopia japonica), il-kubrita b'weraq irqiq (Senecio inaequidens) u, sa ċertu punt, ir-robinja (Robinia pseudoacacia). Frammentazzjoni (objettiv: ħolqien ta' truf fi 30 km (90 ettaru) u restawr ta' 40 km (120 ettaru)) Bħalissa, fiż-żoni ta' ħidma tal-proġett, il-kurituri tal-linji tal-elettriku maħluqa fil-foresti huma prinċipalment fil-forma ta' U: fiċ-ċentru hemm ħaxix qasir, maqtugħ regolarment, bi tranżizzjoni f'daqqa għall-foresta b'siġar twal fuq iż-żewġ naħat. Il-proġett ħoloq żoni ta' truf fil-forma ta' V bejn il-kuritur u l-foresta. Dawn it-truf, b'siġar imdaqqsa minn varjetà ta' speċijiet, bħal ekotoni, jistgħu jipprovdu ikel u ħabitat ta' kenn għal firxa sħiħa ta' speċijiet ta' insetti, mammiferi u għasafar li huma neqsin fil-kurituri fejn iż-żoni tal-madwar ikunu “nodfa” u jinżammu regolarment. Il-foresta hija arrikkita bi speċijiet ta' siġar sekondarji li ħafna drabi jkunu neqsin. Dawn it-truf inaqqsu wkoll il-ħsara li r-riħ jista' jikkawża lill-meded ta' siġar, fejn joħloq xaqliba. Dawn it-truf jistgħu jkunu rikki ħafna f'injam mejjet, li jipprovdi kenn għal numru kbir ta' insetti u joffri ħabitats utli għall-għasafar u l-friefet il-lejl. Ladarba d-densità ta' dawn it-truf tkun żdiedet, it-tkabbir ta' siġar twal (betula, siġra tal-prinjoli selvaġġa, fagu) li jikkostitwixxi periklu għal-linji jsir aktar bil-mod. Is-sitwazzjoni inizjali u s-sitwazzjoni wara l-proġett.

5. MIŻURI TA' MITIGAZZJONI POTENZJALI GĦALL-INFRASTRUTTURI TAL-GRILJI TAL-ELETTRIKU LI JAFFETTWAW L-GĦASAFAR SELVAĠĠI

5.1. X'inhuma miżuri ta' mitigazzjoni?

Meta l-valutazzjoni ta' pjan jew proġett ta' infrastruttura tal-enerġija mwettqa skont l-Artikolu 6 tad-Direttiva dwar il-Ħabitats tidentifika numru ta' effetti negattivi fuq sit tan-Natura 2000, il-pjan jew il-proġett ma jiġix miċħud awtomatikament. Skont is-severità tal-impatti potenzjali, jista' jkun possibbli li jiġu introdotti miżuri ta' mitigazzjoni li se jneħħu, jipprevjenu, jew inaqqsu għal livell insinifikanti l-impatti negattivi potenzjali ta' pjan jew proġett.

Filwaqt li dan il-kapitolu qiegħed jiffoka fuq is-siti tan-Natura 2000, il-miżuri li jistgħu jnaqqsu l-impatti negattivi jenħtieġ li jiġu previsti wkoll taħt VIA/VAS għal pjanijiet u proġetti li għalihom m'hemm l-ebda ħtieġa li jitwettqu valutazzjonijiet xierqa iżda li jkollhom impatt negattiv fuq speċijiet protetti.

Sabiex jiġi deċiż liema miżuri ta' mitigazzjoni huma meħtieġa, huwa essenzjali li l-ewwel jiġu vvalutati l-effetti tal-pjan jew tal-proġett fuq l-ispeċijiet u t-tipi ta' ħabitats protetti tal-UE preżenti fis-sit tan-Natura 2000 (waħdu jew flimkien ma' proġetti jew pjanijiet oħrajn). Dan se jidentifika n-natura u l-portata tal-effetti negattivi u jipprovdi linja bażi fuq hiex jiġi ddeterminat it-tip ta' miżuri ta' mitigazzjoni meħtieġa.

Fil-qosor, il-mitigazzjoni effettiva ta' effetti avversi fuq is-siti tan-Natura 2000 tista' sseħħ biss ladarba l-effetti negattivi potenzjali jkunu ġew irrikonoxxuti, ivvalutati u rrapportati bis-sħiħ. L-identifikazzjoni tal-miżuri ta' mitigazzjoni, bħall-valutazzjoni tal-impatt innifisha, trid tkun ibbażata fuq fehim sod tal-ispeċijiet/il-ħabitats ikkonċernati.

Il-miżuri ta' mitigazzjoni jistgħu jinvolvu modifika għad-daqs, il-post, id-disinn u l-konfigurazzjoni ta' diversi aspetti tal-pjan jew il-proġett tal-infrastruttura tal-enerġija (eż. iżolament tal-kondutturi biex jiġi evitat xokk elettriku). Jew dawn jistgħu jieħdu l-forma ta' aġġustamenti fiż-żmien matul il-fażijiet ta' kostruzzjoni u operazzjonali (eż. evitar ta' xogħlijiet ta' kostruzzjoni matul l-istaġun tat-tgħammir).

Ladarba jkunu ġew identifikati u mfassla fid-dettall miżuri ta' mitigazzjoni xierqa, il-pjan jew il-proġett jista' jiġi approvat skont il-proċedura tal-Artikolu 6 tad-Direttiva dwar il-Ħabitats bil-kundizzjoni li dawn il-miżuri ta' mitigazzjoni jiġu implimentati skont l-istruzzjonijiet mogħtija mill-awtorità kompetenti.

Figura 4

Approċċ ġerarkiku għall-adozzjoni ta' miżuri ta' mitigazzjoni. Jenħtieġ li l-mitigazzjoni taspira dejjem għall-quċċata tal-ġerarkija ta' mitigazzjoni (jiġifieri l-evitar ta' impatti fis-sors)

Approċċ għall-mitigazzjoni Preferenza Evitar ta' impatti fis-sors L-ogħla Tnaqqis ta' impatti fis-sors Taffija tal-impatti fis-sit Taffija tal-impatti fir-riċettur L-anqas

Jekk ikun għad hemm effett residwali sinifikanti fis-sit, anki wara l-introduzzjoni ta' miżuri ta' mitigazzjoni, imbagħad, minflok, se jkun meħtieġ li jiġu eżaminati soluzzjonijiet alternattivi (eż. post differenti tal-proġetti, skali jew disinni differenti ta' żvilupp, jew proċessi alternattivi). Jekk dawn ma jeżistux, imbagħad il-pjan jew il-proġett xorta waħda jista' jiġi approvat, f'każijiet eċċezzjonali, sakemm il-kundizzjonijiet tal-Artikolu 6.4 ikunu rispettati u jiġu approvati miżuri kumpensatorji xierqa li se jikkumpensaw għall-kumplament tal-effetti negattivi (ara l-Kapitolu 7 għal dettalji) sabiex in-netwerk Natura 2000 ma jkunx kompromess.

Għal kull miżura ta' mitigazzjoni proposta huwa importanti li:

— jiġi spjegat kif il-miżuri se jevitaw jew inaqqsu għal livell mhux sinifikanti l-impatti avversi identifikati fuq is-sit;

— tiġi pprovduta evidenza ta' kif dawn se jiġu żgurati u implimentati u minn min;

— tiġi pprovduta evidenza tal-grad ta' kunfidenza fis-suċċess probabbli tagħhom;

— jiġi pprovdut limitu ta' żmien, relattiv għall-proġett jew il-pjan, meta dawn se jiġu implimentati;

— tiġi pprovduta evidenza ta' kif il-miżuri se jiġu mmonitorjati u kif se jiġu introdotti miżuri addizzjonali jekk jirriżulta li l-mitigazzjoni ma tkunx biżżejjed.

Il-proġett EcoMOL (Ecological Management of Overhead Lines (Ġestjoni Ekoloġika tal-Linji fl-Ajru)) (25) Bħala parti mill-proġett Ġermaniż “Linja ta' Interkonnessjoni tal-Lbiċ / Konnessjoni tal-Enerġija ta' Thüringen”, twettaq studju (l-Università tax-Xjenzi Applikati ta' Erfurt et al. 2010) li jippreżenta kunċett interdixxiplinari għall-ġestjoni ekoloġika tal-kurituri tal-linji tal-elettriku fl-ajru (EcoMOL). Dan jista' jiġi adattat u applikat għal diversi reġjuni Ewropej. L-istudju jirrikonoxxi li l-operaturi għandhom rekwiżiti tekniċi, bħal distanzi ta' sikurezza u xogħol ta' kostruzzjoni, sabiex jiggarantixxu l-affidabbiltà tat-trażmissjoni għal kurituri tal-linji tal-elettriku fl-ajru b'vultaġġ għoli. Dan jagħti metodi għall-mitigazzjoni ta' impatti bħat-telf u d-degradazzjoni tal-ħabitat matul il-kostruzzjoni u għall-implimentazzjoni ta' miżuri kumpensatorji. Dan jikklassifika tipi ta' bijotopu tal-kuritur skont il-klassijiet tal-għoli tat-tkabbir, idderivati mill-karatteristiċi ta' tkabbir naturali tal-ispeċijiet u possibbilment immodifikati mill-ġestjoni. Għalhekk, matul ir-rotot tal-linja, l-istudju jaqsam il-kuritur f'żoni mhux tal-forestrija fil-futur, żoni tal-forestrija fil-preżent, u żoni mingħajr rekwiżiti ta' tqaċċit tas-siġar. Il-kombinazzjoni tal-prijorità tat-tqaċċit tas-siġar u ż-żoni attwali u potenzjali tal-għoli tat-tkabbir tiddefinixxi l-firxa għal miżuri possibbli ta' ħolqien jew restawr. L-ippjanar dettaljat jenħtieġ li jitwettaq b'mod separat għal kull waħda mit-tliet komponenti tat-tarf tal-foresta (tarf, lqugħ kontra r-riħ tal-għelejjel u lqugħ kontra r-riħ ta' densità baxxa) distinti skont l-għoli tat-tkabbir Figura 5 Kompożizzjoni mqassma b'mod ideali ta' tarf ta' barra ta' foresta tul il-kurridur OL (FVA, 1996 modifikat) li turi pilota skematika

5.2. Miżuri potenzjali għall-mitigazzjoni tal-effetti negattivi tal-pjanijiet jew il-proġetti tal-elettriku fuq l-ispeċijiet tal-għasafar selvaġġi

Il-kumplament ta' dan il-kapitolu jagħti ħarsa lejn il-firxa ta' miżuri ta' mitigazzjoni potenzjali li jistgħu jintużaw għall-pjanijiet u l-proġetti ta' infrastruttura tal-elettriku b'mod partikolari fir-rigward ta' speċijiet tal-għasafar selvaġġi. Il-miżuri ta' mitigazzjoni jistgħu jiġu introdotti fil-livell ta' pjan jew f'diversi stadji fiċ-ċiklu tal-proġett.

5.2.1. Introduzzjoni ta' miżuri proattivi fil-livell tal-ippjan